# śrī-brahma-saṁhitā

*śrī-jīva-gosvāmi-kṛta-dig-darśanī-ṭīkā-sahitā*

[Based on Haridas Shastri’s edition, 1981]

īśvaraḥ paramaḥ kṛṣṇaḥ saccidānanda-vigrahaḥ |

anādir ādir govindaḥ sarva-kāraṇa-kāraṇam ||1||

śrī-śrī-rādhā-kṛṣṇābhyāṁ namaḥ |

sanātana-samo yasya jyāyān śrīmān sanātanaḥ |

śrī-vallabho’nujaḥ so’sau śrī-rūpo jīva-sad-gatiḥ ||

śrī-kṛṣṇa-rūpa-mahimā mama citte mahīyatām |

yasya prasādād vyākartum icchāmi brahma-saṁhitām ||

duryojanāpi yuktārthā suvicārād ṛṣi-smṛtiḥ |

vicāre tu mamātra syād ṛṣīṇāṁ sa ṛṣir gatiḥ ||

yadyapy adhyāya-śata-yuk saṁhitā sā tathāpy asau |

adhyāyaḥ sūtra-rūpatvāt tasyāḥ sarvāṅgatāṁ gataḥ ||

śrīmad-bhāgavatādyeṣu dṛṣṭaḥ yan mṛṣṭa-buddhibhiḥ |

tad evātra parāmṛṣṭaṁ tato hṛṣṭaṁ mano mama ||

yad yac chrī-kṛṣṇa-sandarbhe vistārād vinirūpitam |

atra tat punar āmṛśya vyākhyātuṁ spṛśyate mayā ||

atha śrīmad-bhāgavate yad uktaṁ ete cāṁśa-kalāḥ puṁsaḥ kṛṣṇas tu bhagavān svayam [bhā.pu. 1.3.28] iti tad eva prathamam āha—īśvara iti | atra kṛṣṇa ity eva viśeṣya tan-nāmaiva | kṛṣṇāvatārotsavety ādau śrī-śukādi-mahājana-prasiddhyā | kṛṣṇāya vāsudevāya devakī-nandanāya ity ādau sāmopaniṣadi ca | prathama-pratītatvena tan-nāma-vargāvirbhāva-kṛtā gargeṇa prathamam uddiṣṭatvena tathā yaṁ mantram adhikṛtya so’yam ārambhaḥ tatrāgrataḥ paricitatvena mūla-rūpatvāt | tad uktaṁ padma-purāṇe prabhāsa-khaṇḍe nārada-kuśadhvaja-saṁvāde śrī-bhagavad-uktau—nāmnāṁ mukhyatamaṁ nāma kṛṣṇākhyaṁ me parantapa iti |

ata eva brahmāṇḍa-purāṇe śrī-kṛṣṇāṣṭottara-śata-nāma-stotre—

sahasra-nāmnāṁ puṇyānāṁ trir-āvṛttyā tu yat phalam |

ekāvṛttyā tu kṛṣṇasya nāmaikaṁ tat prayacchati ||

ity atra śrī-kṛṣṇasyety evoktaṁ yat tv agre govinda-nāmnā stoṣyate tat khalu kṛṣṇatve’pi tasya gavendratva-vaiśiṣṭya-darśanārtham eva |

tad evaṁ rūḍhitvena prādhānyāt tasyeśvara ity ādīni viśeṣaṇāni | atha guṇa-dvārāpi tad dṛśyate | yathāha gargaḥ—

āsan varṇās trayo hy asya gṛhṇato’nuyugaṁ tanūḥ |

śuklo raktas tathā pīta idānīṁ kṛṣṇatāṁ gataḥ ||

bahūni santi nāmāni rūpāṇi ca sutasya te |

guṇa-karmānurūpāṇi tāny ahaṁ veda no janāḥ || [bhā.pu. 10.8.13-14]

anayor arthaḥ | asya kṛṣṇatvena dṛśyamānasya prati-yugaṁ tanūr nānāvatārān gṛhṇataḥ prakāśyataḥ śuklādayas trayo āsan prakāśam avāpuḥ | sa ca sa ca śuklādir avatāra idānīṁ sākṣād asyāvatāra-samaye kṛṣṇāṅgata etasminn evāntarbhūtaḥ | ata eva kṛṣṇe kartṛtvāt sarvotkarṣakatvāt kṛṣṇa iti mukhyaṁ nāma | tasmād asyaiva tāni rūpāṇīty āha bahūnīti | tad evaṁ guṇa-dvārā tan-nāmni prādhyānya-sūcakasya kṛṣṇasya tan-nāmnaḥ prādhānye labdhe—

kṛṣir bhū-vācakaḥ śabdo ṇaś ca nirvṛti-vācakaḥ |

tayor aikyaṁ paraṁ brahma kṛṣṇa ity abhidhīyate ||

iti yoga-vṛttitve tasya tādṛśatvaṁ labhyate | na cedaṁ padyam anya-param | tad-upāsanā-tantra-gautamīya-tantre’ṣṭādaśākṣara-vyākhyāyāṁ tad etat tulyaṁ padyaṁ dṛśyate—

kṛṣi-śabdaś ca sattārtho ṇaś cānanda-svarūpakaḥ |

sukha-rūpo bhaved ātmā bhāvānanda-mayatvataḥ || iti |

tasmād ayam arthaḥ—bhavanty asmāt sarve’rthā iti bhūḥ-dhātv-artha ucyate bhāva-śabdavat sa cātra karṣater evārthas tasyaiva prāptatvāt | gautamīye bhū-śabdasya sattā-vācakatve’pi tad-dhātv-artha-sattaivocyate | ghaṭatvaṁ sattā-vācakam ity ukte ghaṭa-sattaiva gamyate na tu paṭa-sattā na vā sāmānya-satteti |

atha nivṛttir ānandas tayor aikyaṁ sāmānādhikaraṇyena vyaktaṁ yat paraṁ brahma sarvato’pi sarvasyāpi bṛṁhaṇaṁ vastu tat bṛhattamaṁ kṛṣṇa ity abhidhīyate kintu kṛṣer ākarṣa-mātrārthatvena ṇa-śabdasya ca pratipādyenānandena saha sāmānādhikaraṇyāsambhavād dhetu-mator abhedopacāraḥ kāryaḥ | tac cākarṣa-prācuryārtham āyur ghṛtam itivat | brahma-śabdasya tat-tad-arthatvaṁ ca bṛhattvād bṛṁhaṇatvāc ca tad brahma paramaṁ vidur [vi.pu. 1.12.57] iti viṣṇu-purāṇāt |

evam evoktaṁ bṛhad-gautamīye —

kṛṣi-śabdaś ca sattārtho ṇaś cānanda-svarūpakaḥ |

sattā-svānandayor yogāc cit paraṁ brahma cocyate || iti |

advaya-vādibhir api sattānandayor aikyaṁ tathā mantavyam | śābdikair bhinnābhidheyatvena pratīteḥ | sattā-śabdena cātra sarveṣāṁ satāṁ pravṛtti-hetur yat paramaṁ sa tad evocyate | sad eva saumyedam agra āsīd [Chā 6.2.1] iti śruteḥ | abhinnābhidheyatve’pi vṛkṣas tarur itivad viśeṣaṇa-viśeṣyatvāyogād ekasya vaiyarthyāc ca | gautamīyaṁ padyaṁ caiva vyākhyeyam | pūrvārdhe sarvākarṣaṇa-śakti-viśiṣṭa ānandaḥ kṛṣṇa ity arthaḥ | uttarārdhe yasmād evaṁ sarvākarṣaka-sukha-rūpo’sau tasmād ātmā jīvaś ca tatra sukha-rūpo bhavet | tatra hetu-bhāvaḥ premā tanmayānandatvād iti |

tad evaṁ svarūpa-guṇābhyāṁ parama-bṛhattamaḥ sarvākarṣaka ānandaḥ kṛṣṇa-śabda-vācya iti jñeyam | sa ca śabdaḥ śrī-devakīnandana eva rūḍhaḥ | asyaiva sarvānandakatvaṁ vāsudevopaniṣadi dṛṣṭam—devakī-nandano nikhilam ānandayad iti | āhuś ca nāma-kaumudī-kārāḥ—kṛṣṇa-śabdasya tamāla-śyāmala-tviṣi śrī-yaśodā-stanandhaye para-brahmaṇi rūḍhiḥ iti | tataś cāsau śabdo nānyatra saṅkramaṇīyaḥ | yathāha bhaṭṭaḥ—

labdhātmikā satī rūḍhir bhaved yogāpahāriṇī |

kalpanīyā tu labhante nātmānaṁ yoga-bādhataḥ ||

iti para-brahmatvaṁ ca śrīmad-bhāgavate gūḍhaṁ paraṁ brahma manuṣya-liṅgam [bhā.pu. 7.15.58] iti, yan-mitraṁ paramānandaṁ pūrṇaṁ brahma sanātanam iti [bhā.pu. 10.14.32] | śrī-viṣṇu-purāṇe—yatrāvatīrṇaṁ kṛṣṇākhyaṁ paraṁ brahma narākṛti [vi.pu. 4.11.2] iti | śrī-gītāsu ca brahmaṇo hi pratiṣṭhāham [gītā 14.27] iti | śrī-gopāla-tāpanīṣu ca yo’sau paraṁ brahma gopālaḥ iti |

atha mūlam anusarāmaḥ | yasmād eva tādṛk kṛṣṇa-śabda-vācyas tasmād īśvaraḥ sarva-vaśāyitā | tad idam upalakṣitaṁ bṛhad-gautamīye kṛṣṇa-śabdasyaivārthāntareṇa |

athavā karṣayet sarvaṁ jagat sthāvara-jaṅgamam |

kāla-rūpeṇa bhagavān tenāyaṁ kṛṣṇa ucyate || iti |

kalayati niyamayati sarvam iti kāla-śabdārthaḥ | tathā ca tṛtīye tam uddiśyoddhavasya pūrṇa eva nirṇayaḥ |

svayaṁ tv asāmyātiśayas try-adhīśaḥ

svārājya-lakṣmy-āpta-samasta-kāmaḥ |

baliṁ haradbhiś cira-loka-pālaiḥ

kirīṭa-koṭy-eḍita-pāda-pīṭhaḥ || [bhā.pu. 3.2.21] iti |

śrī-gītāsu viṣṭabhyāham idaṁ kṛtsnam ekāṁśena sthito jagat [gītā 10.42] iti | śrī-gopāla-tāpanyām—eko vaśī sarvagaḥ kṛṣṇa īḍyaḥ [go.tā.u. 1.19] iti | yasmād eva tādṛgīśvaraḥ, tasmāt paramaḥ | sarvotkṛṣṭā mā lakṣmī-rūpāḥ śaktayo yasmin | tad uktaṁ śrī-bhāgavate—reme ramābhir nija-kāma-samplutaḥ [bhā.pu. 10.59.43] iti | nāyaṁ śriyo’ṅga u nitānta-rateḥ prasādaḥ [bhā.pu. 10.47.60] ityādi | tatrātiśuśubhe tābhir bhagavān devakī-sutaḥ [bhā.pu. 10.33.6] iti | tābhir vidhūta-śokābhir bhagavān acyuto vṛtaḥ | vyarocatādhikam [bhā.pu. 10.32.20] iti ca | atraivāgre vakṣyate—śriyaḥ kāntāḥ kāntaḥ parama-puruṣaḥ [BrahmaS 5.56] iti | tāpanyāṁ ca—kṛṣṇo vai paramaṁ daivatam [go.tā.u. 1.3] iti | yasmād eva tādṛk paramas tasmād ādiś ca | tad uktaṁ śrī-daśame—

śrutvājitaṁ jarāsandhaṁ nṛpater dhyāyato hariḥ |

āhopāyaṁ tam evādya uddhavo yam uvāca ha || [bhā.pu. 10.72.15] iti |

ṭīkā ca svāmi-pādānām—ādyo hariḥ śrī-kṛṣṇa ity eṣā | ekādaśe tu tasya śreṣṭhatvam ādyatvaṁ ca yugapad āha | puruṣam ṛṣabham ādyaṁ kṛṣṇa-saṁjñaṁ nato’smi iti |

na caitad āditvaṁ tad-avatārāpekṣaṁ kintv anādi na vidyate ādir yasya tādṛśaḥ | tāpanyāṁ ca—eko vaśī sarvagaḥ kṛṣṇa īḍyaḥ ity uktvāha nityo nityānām iti ca yasmād eva tādṛśatayā ādis tasmāt sarva-kāraṇa-kāraṇam | tathā ca daśame taṁ prati devakī-vākyam—

yasyāṁśāṁśāṁśa-bhāgena viśvotpatti-layodayāḥ |

bhavanti kila viśvātmaṁs taṁ tvādyāhaṁ gatiṁ gatā || [bhā.pu. 10.85.31] iti |

ṭīkā ca—yasyāṁśaḥ puruṣas tasyāṁśo māyā tasyā aṁśā guṇās teṣāṁ bhāgena paramāṇu-mātra-leśena viśvotpatty-ādayo bhavanti | taṁ tvā tvāṁ gatiṁ śaraṇaṁ gatāsmi ity eṣā | tathā ca brahma-stutau—nārāyaṇo’ṅga nara-bhū-jalāyanāt [bhā.pu. 10.14.3] iti |

narāj jātāni tattvāni nārāṇīti vidur budhāḥ |

tasya tāny ayanaṁ pūrvaṁ tena nārāyaṇaḥ smṛtaḥ ||

ity anena lakṣito yo nārāyaṇaḥ sa tavāṅgaṁ tvaṁ punar aṅgīty arthaḥ | śrī-gītāsu viṣṭabhyāham idaṁ kṛtsnam ekāṁśena sthito jagat iti | tad evaṁ kṛṣṇa-śabdasya yaugikārtho’pi sādhitaḥ |

ye ca tac-chabdena kṛṣi-ṇābhyāṁ paramānanda-mātraṁ vācayanti te’pīśvarādi-viśeṣaṇais tatra svābhāvikī-śaktiṁ manyeran | tasmin na dvitīyatvena sarva-kāraṇatvena ca vastv-antara-śaktiṁ manyeran | tasmin na dvitīyatvena sarva-kāraṇatvena ca vastv-antara-śakty-āropāyogāt | tathā ca śrutiḥ—ānando brahma iti | ko hy evānyāt kaḥ prāṇyād yad eṣa ākāśa ānando na syāt | ānandād dhīmāni bhūtāni jāyante | [tai.u. 2.7.1]

na tasya kāryaṁ karaṇaṁ ca vidyate

na tat-samaś cābhyadhikaś ca dṛśyate |

parāsya śaktir vividhaiva śrūyate

svābhāvikī jñāna-bala-kriyā ca || [śve.u. 6.8] iti |

nanu sva-mate yoga-vṛttau ca sarvākarṣakaṁ parama-bṛhattamānandaḥ kṛṣṇa ity abhidhānād avigraha eva sa ity avagamyate ānandasya vigrahānavagamāt | satyam | kintv ayaṁ paramo’pūrvaḥ pūrva-siddhānanda-vigraha iti | sac-cid-ānanda-lakṣaṇo yo vigrahas tad-rūpa evety arthaḥ | tathā ca śrī-daśame brahmaṇaḥ stave tvayy eva nitya-sukha-bodha-tanāv iti | tāpanī-hayaśīrṣayor api—sac-cid-ānanada-rūpāya kṛṣṇāyākliṣṭa-kāriṇe iti | brahmāṇḍe ca śrī-kṛṣṇāṣṭottara-śata-nāma-stotre nanda-vraja-janānandī sac-cid-ānanda-vigrahaḥ iti |

etad uktaṁ bhavati | sattvaṁ khalv avyabhicāritvam ucyate tad-rūpatvaṁ ca tasya śrī-daśame brahmādi-vākye—

satye pratiṣṭhitaḥ kṛṣṇaḥ satyam atra pratiṣṭhitam |

satyāt satyaṁ ca govindas tasmāt satyo hi nāmataḥ || [ma.bhā. 5.68.12] iti |

śrī-devakī-vākye ca—

naṣṭe loke dvi-parārdhāvasāne

mahā-bhūteṣv ādi-bhūtaṁ gateṣu |

vyakte’vyaktaṁ kāla-vegena yāte

bhavān ekaḥ śiṣyate’śeṣa-saṁjñaḥ || [bhā.pu. 10.3.25]

martyo mṛtyu-vyāla-bhītaḥ palāyan

lokān sarvān nirbhayaṁ nādyagacchat |

tat-pādābjaṁ prāpya yadṛcchayādya

svasthaḥ śete mṛtyur asmād apaiti || [bhā.pu. 10.3.24] ity ādi |

eko’si prathamam [bhā.pu. 10.14.18] ity ādi śrī-brahmaṇo vākye tad amitaṁ brahmādvayaṁ śiṣyate iti | śrī-gītāsu brahmaṇo hi pratiṣṭhāham iti |

yasmāt kṣaram atīto’ham akṣarād api cottamaḥ |

ato’smi loke vede ca prathitaḥ puruṣottamaḥ || iti |

tāpanyām—

janma-jarābhyāṁ bhinnaḥ sthānur ayam acchedyo’yaṁ yo’sau saurye tiṣṭhati | yo’sau goṣu tiṣṭhati, yo’sau gāḥ pālayati, yo’sau gopeṣu tiṣṭhati govindān mṛtyur bibheti || [go.tā.u. 2.23] ity ādi ca |

tatra pūrvatra saurya iti | saurī yamunā, tad adūra-deśe vṛndāvane ity arthaḥ |

atha cid-rūpatvaṁ sva-prakāśatvena para-prakāśatvam | tac coktaṁ śrī-daśame brahmaṇā ekas tvam ātmā ity ādau svayaṁ jyotīr iti | tāpanyāṁ—

yo brahmāṇaṁ vidadhāti pūrvaṁ

yo vidyās tasmai gopāyati sma kṛṣṇaḥ |

taṁ ha daivam ātmabuddhiprakāśaṁ

mumukṣur vai śaraṇam anuvrajeta || [go.tā.u. 1.26] iti |

na cakṣuṣā paśyati rūpam asya

yam evaiṣa vṛṇute tena labhyas

tasyaiṣa ātmā vṛṇute tanuṁ svām || ity śruty-antaravat |

yathānanda-svarūpatvaṁ sarvāṁśena nirupādhi-parama-premāspadatvam | tac ca śrī-daśame brahma-stavānte—brahman parodbhave kṛṣṇe [bhā.pu. 10.14.49] ity-ādi-praśnottarayor vyaktam | tathā cānubhūtam ānakadundubhinā—

vidito’si bhavān sākṣāt puruṣaḥ prakṛteḥ paraḥ

kevalānubhavānanda- svarūpaḥ sarva-buddhi-dṛk || [bhā.pu. 10.3.13] iti |

ānandaṁ brahmaṇo rūpaṁ iti śruty-antaravat |

tad evaṁ tasya sac-cid-ānanda-vigraha-rūpatve siddhe, vigraha evātmā tathātmaiva vigraha iti siddham | tato jīvavad dehitvaṁ tasya nety api siddhāntitam | yathoktaṁ śrī-śukena—

kṛṣṇam enam avehi tvam ātmānam akhilātmanām |

jagad-dhitāya so’py atra dehīvābhāti māyayā || [bhā.pu. 10.14.55] iti |

tathāpi tasya dehival-līlā-kṛpā-paravaśatayaivety arthaḥ | māyā dambhe kṛpāyāṁ ca iti viśva-prakāśaḥ | tad evam asya tathā tathā-lakṣaṇa-śrī-kṛṣṇa-rūptave siddhe cobhaya-līlābhiniviṣṭatvena kvacid vṛṣṇīndratvaṁ kvacid govindatvaṁ ca dṛśyate | tathāha dvādaśe śrī-sūtaḥ—

śrī-kṛṣṇa-kṛṣṇa-sakha-vṛṣṇy-ṛṣabhāvani-dhrug-

rājanya-vaṁśa-dahanānapavargya-vīrya |

govinda gopa-vanitā-vraja-bhṛtya-gīta-

tīrtha-śravaḥ śravaṇa-maṅgala pāhi bhṛtyān || [bhā.pu. 12.11.25] iti |

tad evam api svābhīṣṭa-rūpa-līlā-parikara-viśiṣṭatayā govindatvam eva svārādhyatvena yojayati govinda iti | yathā atraivāgre stoṣyate cintāmaṇi-prakara-sadmasu kalpa-vṛkṣa iti | abhiṣekānte govinda iti cābhyadhāt [bhā.pu. 10.27.23] ity uktvā tat prakaraṇārambhe śrī-śuka-prārthanā prīyān na indro gavām [bhā.pu. 10.26.25] iti gavāṁ sarvāśrayatvād gavendratvenaiva sarvendratva-siddheḥ | na cedaṁ nyūnaṁ mantavyam | tathā hi go-sūktam—

gobhyo yajñāḥ pravartante gobhyo devāḥ samutthitāḥ |

gobhir vedāḥ samudgīrṇāḥ ṣaḍ-aṅga-padaka-kramāḥ || iti |

astu tāvat parama-golokāvatīrṇānāṁ tāsāṁ gavām indratvam iti tāpanīṣu ca brahmaṇā tadīyam eva svenārādhanaṁ prakāśitam—govindaṁ sac-cid-ānanda-vigrahaṁ vṛndāvana-sura-bhūruha-talāsīnaṁ satataṁ samarud-gaṇo’haṁ toṣayāmi | [go.tā.u. 1.37] iti |

tathaiva daśame—tad bhūri bhāgyam iha janma kim apy aṭavyām [bhā.pu. 10.14.34] ity ādi, śrī-nanda-nandanatvenaiva ca taṁ labdhuṁ prārthanā | naumīḍya te’bhra-vapuṣe taḍid-ambarāya ity ādi paśupāṅgajāya [bhā.pu. 10.14.1] iti |

tad evaṁ govinda-śabdasya nānā-pāramaiśvarya-mayy anyārthatāpi tena nābhimatā | tathā coktaṁ—īśvaratve parameśvaratvānuvāda-pūrvaka-tātparyāvasānatayā gautamīya-tantre śrīmad-daśākṣara-mantrārtha-kathane—

gopīti prakṛtiṁ vidyāj janas tattva-samūhakaḥ |

anayor āśrayo vyāptyā kāraṇatvena ceśvaraḥ |

sāndrānandaṁ paraṁ jyotir vallabhatvena kathyate ||

athavā gopī prakṛtir janas tad-aṁśa-maṇḍalam |

anayor vallabhaḥ proktaḥ svāmī kṛṣṇākhya īśvaraḥ ||

kārya-kāraṇayor īśaḥ śrutibhis tena gīyate ||

aneka-janma-siddhānāṁ gopīnāṁ patir eva vā |

nanda-nandana ity uktas trailokyānanda-vardhanaḥ || iti |

prakṛtim iti māyākhyāṁ jagat-kāraṇa-śaktim ity arthaḥ tattva-samūhako mahad-ādi-rūpaḥ | anayor āśrayaḥ sāndrānandaṁ paraṁ jyotir īśvarao vallabha-śabdena kathyate | īśvaratve hetur vyāptyā kāraṇatvena ceti | prakṛtir iti svarūpa-bhūtā māyātītā vaikuṇṭhādau prakāśamānā mahā-lakṣmy-ākhyā śaktir ity arthaḥ | aṁśa-maṇḍalaṁ saṅkarṣaṇādi-rūpam | aneka-janma-siddhānām ity atra | bahūni me vyatītāni janmāni tava cārjuna [gītā 4.5] iti śrī-bhagavad-gītā-vacanām anādi-janma-paramparāyām eva tātparyam |

tad evam atrāpi nanda-nandanatvam evābhimataṁ śrī-gargeṇa ca yathoktam | prāg ayaṁ vāsudevasya kvacij jātas tavātmajaḥ [bhā.pu. 10.8.14] iti | ātmajatvaṁ hi tasya śrī-vasudevasyāpi manasy āvirbhūtatvam evābhimatam | āviveśāṁśa-bhāgena mana ānakadundubheḥ [bhā.pu. 10.2.16] iti | śrī-devakyām api dadhāra sarvātmakam ātma-bhūtaṁ kāṣṭhā yathānanda-karaṁ manastaḥ [bhā.pu. 10.2.18] ity ādeḥ | śrī-vrajeśvarayo’pi tathāsīd eva phalena phala-kāraṇam anumīyate | śrī-bhagavat-prādurbhāvasya pūrvāvyavahita-kālaṁ vyāpya tathā tathā sarvatra darśanāt | kintv ātmani tasyāvirbhāve saty apy ātmajatvāya pitṛ-bhāva-maya-śuddha-mahā-premaiva prayojakam | brahmaṇaḥ sakāśād varāha-devasyāvirbhāve’pi parasparaṁ tathā bhāva-darśanābhāvāt | tathā nṛsiṁha-devaḥ stambhayor api | na ca vaktavyam udara-praveśe sati putratvaṁ syāt | parīkṣid-rakṣaṇārthaṁ tan-mātur udara-praviṣṭe ca tayos tādṛśa-vyavahārābhāvāt | tasmād vātsalyābhidha-premaiva putratve kāraṇam | tādṛśa-śuddha-premā tu śrī-vrajeśvarayor eva śrī-vasudeva-devakyos tu paramaiśvarya-jñānaṁ pratibandhakaṁ iti sādhūktaṁ prāg ayaṁ vasudevasya iti |

atha śrī-śukadevena tathaiva nirṇītaṁ nāyaṁ sukhāpo bhagavān dehināṁ gopikā-sutaḥ [bhā.pu. 10.9.21] iti | āgama-vidbhir api sakala-loka-maṅgalo nanda-gopa-tanayo devatā iti | ataḥ śrīmad-daśākṣara-viniyoge’pi tan-maya eva dṛśyate iti | atha viśeṣaḥ śrī-vaiṣṇava-toṣaṇyāṁ nandas tv ātmaja utpannaḥ [bhā.pu. 10.5.1] ity ādau draṣṭavyaḥ |

sahasra‑patra‑kamalaṁ gokulākhyaṁ mahat padam |

tat‑karṇikāraṁ tad‑dhāma tad‑anantāṁśa‑sambhavam ||2||

atha tasya tad-rūpatā-sādhakaṁ nityaṁ dhāma pratipādayati sahasra-patraṁ kamalam ity ādinā | sahasrāṇi patrāṇi yatra tat kamalam | bhūmiś cintāmaṇi-gaṇamayīti vakṣyamāṇānusāreṇa cintāmaṇi-mayaṁ padmaṁ tad-rūpaṁ mahat sarvotkṛṣṭaṁ padaṁ sthānam | mahataḥ śrī-kṛṣṇasya mahā-bhagavato vā padaṁ mahā-vaikuṇṭhādi-rūpaṁ ity arthaḥ | rūḍhir yogam apaharatīti nyāyena tasyaiva pratīteḥ | etad abhipretyoktaṁ śrī-daśame bhagavān gokuleśvara iti śīlārthe tv atra varac-pratyayaḥ |

ata eva tad-anukūlatvenottara-grantho’pi vyākhyeyaḥ | tad eva cāmnātaṁ gokulaṁ vana-vaikuṇṭham iti | tasya śrī-kṛṣṇasya dhāma śrī-nanda-yaśodādibhiḥ saha vāsa-yogyaṁ mahāntaḥ-puraṁ taiḥ sahavāsitā tv agre samuddekṣyate | tasya svarūpam āha tad iti | anantasya śrī-baladevasyāṁśena jyotir-vibhāga-viśeṣeṇa sambhavaḥ sadāvirbhāvo yasya tat tathā tantreṇaitad api bodhyate | ananto’ṁśo yasya tasya śrī-baladevasyāpi sambhavo nivāso yatra tad iti |

karṇikāraṁ mahad yantraṁ ṣaṭ‑koṇaṁ vajra‑kīlakam |

ṣaḍ‑aṅga‑ṣaṭ‑padī‑sthānaṁ prakṛtyā puruṣeṇa ca ||

premānanda‑mahānanda‑rasenāvasthitaṁ hi yat |

jyotī‑rūpeṇa manunā kāma‑bījena saṅgatam ||3||

sarva-gaṇa-sevitasya śrīmad-aṣṭadaśākṣara-mantra-rājasya bahu-pīṭhasya mukhya-pīṭham idam ity āha karṇikāram iti dvayena | mahad-yantram iti | yat prakṛtir eva sarvatra mantratvena pūjārthaṁ likhyata ity arthaḥ | yantram eva darśayati ṣaṭ-koṇā abhyantare yasya tat | vajra-kīlakaṁ karṇikāre bīja-rūpa-hīra-kakolaka-śobhitam || yantre ca-kāropalakṣitā | caturthy-antā catur-akṣarī kīla-rūpā jñeyā | ṣaṭ-koṇatve prayojanam āha ṣaḍ-aṅgāni yasyāḥ sā ṣaṭ-padī śrīmad-aṣṭādaśākṣarī tasyāḥ sthānam | prakṛtir mantrasya svarūpaṁ svayam eva śrī-kṛṣṇaḥ, kāraṇa-rūpatvāt | tac coktam ṛṣy-ādi-smaraṇe—kṛṣṇaḥ prakṛtir iti |

puruṣaś ca sa eva tad-adhiṣṭhātṛ-devatā-rūpaḥ | tābhyām avasthitam adhiṣṭhitam | sa hi mantre caturdhā pratīyate | mantrasya kāraṇa-rūpatvena, adhiṣṭhātṛ-devatā-rūpatvena, varṇa-samudāya-rūpatvena, ārādhya-rūpatvena ca | tatra kāraṇa-rūpatvena adhiṣṭhātṛ-devatā-rūpatvenātrocyate | ārādhya-rūpatvena prāg uktaḥ | īśvaraḥ paramaḥ kṛṣṇa iti | varṇa-rūpatvenāgre uddhariṣyate kāmaḥ kṛṣṇāya iti | yathoktaṁ hāyaśīrṣa-pañcarātre—

vācyatvaṁ vācakatvaṁ devatā-mantrayor iha |

abhedenocyate brahma tattva-vidbhir vicārataḥ || iti |

gopāla-tāpanī-śrutiṣu—

vāyur yathaiko bhuvanaṁ praviṣṭo

janye janye pañca-rūpo babhūva |

kṛṣṇas tathaiko’pi jagad-dhitārthaṁ

śabdenāsau pañca-pado vibhāti || iti |

kvacid durgāyā adhiṣṭhātṛtvaṁ śakti-śaktimator abheda-vivakṣayā yathā ca bṛhad-gautamīye—

rādhā durgā śivā durgā lakṣmī durgā prakīrtitā |

gopāla-viṣṇu-pūjāyām ādy-antā na tu madhyamā ||

ata evoktaṁ gautamīya-kalpe—

yaḥ kṛṣṇaḥ saiva durgā syād yā durgā kṛṣṇa eva saḥ |

anayor antarādarśī saṁsārān no vimucyate || ity ādi |

ataḥ svayam eva śrī-kṛṣṇas tatra svarūpa-śakti-rūpeṇa durgā nāmeti | tasmān neyaṁ māyāṁśa-bhūtā durgātigamyate | niruktiś cātra kṛcchreṇa durgārādhanādi bahu-prayāsena gamyate jñāyata iti | tathā ca nārada-pañcarātre śruti-vidyā-saṁvāde—

jānāty ekā parā-kāntaṁ saiva durgā tad-ātmikā |

yā parā paramā śaktir mahā-viṣṇu-svarūpiṇī ||

yasyā vijñāna-mātreṇa parāṇāṁ paramātmanaḥ |

muhūrtād eva devasya prāptir bhavati nānyathā ||

ekeyaṁ prema-sarvasva-svabhāvā śrī-kuleśvarī |

anayā sulabho jñeya ādi-devo’khileśvaraḥ ||

bhaktir bhajana-sampattir bhajate prakṛtiḥ priyam |

jñāyate’tyanta-duḥkhena seyaṁ prakṛtir ātmanaḥ ||

durgeti gīyate sadbhir akhaṇḍa-rasa-vallabhā |

asyā āvarikā śaktir mahā-māyākhileśvarī |

yayā mugdhaṁ jagat sarvaṁ sarva-dehābhimānataḥ || iti ca |

tathā ca sammohana-tantre jayāṁ prati śrī-durgā-vacanaṁ—

yan-nāmnā nāmnī durgāhaṁ guṇair guṇavatī hy aham |

yad-vaibhavā mahā-lakṣmī rādhā nityāparā dvayā || iti |

kiṁ ca prema-rūpā ye ānanda-mahānanda-rasās tat-paripāka-bhedās tad-ātmakena tathā jyotī-rūpeṇa sva-prakāśakena manunā mantra-rūpeṇa kāma-bījena saṅgatam iti mūlāntargatatve’pi kāma-bījasya pṛthag-uktiḥ kutracana svātantryāpekṣayā ||3||

tat‑kiñjalkaṁ tad‑aṁśānāṁ tat‑patrāṇi śriyām api ||4||

tad evaṁ tad-dhāmoktvā tad-āvaraṇāny āha tad ity ardhena | tasya karṇikā-rūpa-dhāmnaḥ kiñjalkāḥ śikharāvali-valita-prācīra-paṅktya ity arthaḥ | tac ca tad-aṁśānāṁ tasminn aṁśodāyo vidyate yeṣāṁ parama-prema-bhājāṁ sajātīyānāṁ dhāmety arthaḥ | gokulākhyam ity uktir eva | teṣāṁ sajātīyatvaṁ coktaṁ śrī-bādarāyaṇinā—

evaṁ kakudminaṁ hatvā stūyamānaḥ dvijātibhiḥ |

viveśa goṣṭhaṁ sa-balo gopīnāṁ nayanotsavaḥ || [bhā.pu. 10.36.15] iti |

kaṁsa-vadhānte śrī-vraja-rājaṁ prati svayaṁ bhagavatā—jñātīn vo draṣṭum eṣyāmo vidhāya suhṛdāṁ sukham [bhā.pu. 10.45.23] iti | ata eva kamalasya patrāṇi śriyāṁ tat-preyasīnāṁ gopī-rūpāṇāṁ śrī-rādhādīnām upavana-rūpāṇi dhāmānīty arthaḥ | gopī-rūpatvaṁ cāsāṁ mantrasya tan-nāmnāliṅgitatvāt rādhāditvaṁ ca—

devī kṛṣṇamayī proktā rādhikā para-devatā |

sarva-lakṣmī-mayī sarva-kāntiḥ sammohinī parā || iti bṛhad-gautamīyāt |

vārāṇasyāṁ viśālākṣī vimalā puruṣottame |

rukmiṇī dvāravatyāṁ tu rādhā vṛndāvane vane || iti matsya-purāṇāt |

rādhayā mādhavo devo mādhavenaiva rādhikā | vibhrājante janeṣv iti ṛk-pariśiṣṭa-śrutau ca |

atra viśeṣa-jijñāsāyāṁ kṛṣṇārcana-dīpikā draṣṭavyā | tatra patrāṇām ucchrita-prāntānāṁ vartmāṇy agrima-sandhiṣu tu goṣṭhāni jñeyāni | akhaṇḍa-kamalasya gokulatvāt tathaiva gokula-samāveśāc ca goṣṭhaṁ tathaiva yat tu sthānāntare vacanam asti—

sahasrāraṁ padmaṁ dala-tatiṣu devībhir abhitaḥ

parīto go-saṅghair api nikhila-kiñjalka-militaiḥ |

varāṭe yasyāsti svayam akhila-śaktyā prakaṭita-

prabhāvaḥ satyaḥ śrī-parama-puruṣas taṁ kila bhaje || iti padma-bīja-koṣe ity arthaḥ |

tatra go-saṅkhyair iti tu pāṭhaḥ samañjasaḥ | go-saṅkhyāś ca gopāḥ iti | gope gopāla-gosaṅkhya-godhug-ābhīra-vallabhā ity amaraḥ | akhila-śaktyā prakaṭitaḥ prabhāvo yena saḥ parama-puruṣaḥ śrī-kṛṣṇa ity arthaḥ ||4||

catur‑asraṁ tat‑paritaḥ śvetadvīpākhyam adbhutam |

catur‑asraṁ catur‑mūrteś catur‑dhāma catuṣ‑kṛtam ||

caturbhiḥ puruṣārthaiś ca caturbhir hetubhir vṛtam |

śūlair daśabhir ānaddham ūrdhvādho dig‑vidikṣv api ||

aṣṭabhir nidhibhir juṣṭam aṣṭabhiḥ siddhibhis tathā

manu‑rūpaiś ca daśabhir dik‑pālaiḥ parito vṛtam ||

śyāmair gauraiś ca raktaiś ca śuklaiś ca pārṣadarṣabhaiḥ

śobhitaṁ śaktibhis tābhir adbhutābhiḥ samantataḥ ||5||

atha gokulāvaraṇāny āha caturasram iti caturbhiḥ | tasya gokulasya bahiḥ sarvataś caturasraṁ catuṣkoṇātmakaṁ sthānaṁ śvetadvīpākhyam | tad etad upalakṣaṇaṁ golokākhyaṁ cety arthaḥ | yadyapi gokule śvetadvīpatvam asty eva tad-avāntara-bhūmimayatvāt | tathāpi viśeṣa-nāmnoktatvāt tenaiva tat pratīyate iti tathoktam | kintu caturasre’py antar-maṇḍalaṁ śrī-vṛndāvanākhyaṁ jñeyam | tathā ca svāyambhuvāgame—dhyāyet tatra-viśuddhātmā idaṁ sarvaṁ krameṇa ca ity ādikam uktvā tan-madhye vṛndāvanaṁ kusumitaṁ nānā-vṛkṣa-vihaṅgamaṁ saṁsmaret ity uktam | tathā ca bṛhad-vāmane śrutīnāṁ prārthanā pūrvakāṇi padyāni

ānanda-mātram iti yad vadanti hi purāvidaḥ |

tad-rūpe darśayāsmākaṁ yadi deyo varo hi naḥ ||

śrutvaitad darśayāmāsa svaṁ lokaṁ prakṛteḥ param |

kevalānubhavānanda-mātram akṣaram avyayam ||

yatra vṛndāvanaṁ nāma vanaṁ kāma-dughair drumaiḥ |

manorama-nikuñjāḍhyaṁ sarva-rtu-sukha-saṁyutam || ity ādi tac ca caturasram |

catur-mūrteś catur-vyūhasya vāsudevādi-catuṣṭayasya | catuṣkṛtaṁ caturdhā vibhaktam catur-dhāma | kintu deva-līlatvāt tad-upari-vyoma-yāna-sthā eva jñeyā hetubhiḥ | tat-puruṣārtha-sādhanaiḥ | manu-rūpaiḥ sva-sva-mantrātmakaiḥ | dik-pālaiḥ indrādibhiḥ | śyāmādayaḥ catvāro vedāḥ tair ity arthaḥ | kṛṣṇaṁ ca tatra chandobhiḥ stūyamānaṁ suvismitāḥ iti daśamāt | śaktibhiḥ vimalādibhiḥ |

tad evaṁ goloka-nāmā ayaṁ lokaḥ śrī-bhāgavate sādhitaḥ |

nandas tv atīndriyaṁ dṛṣṭvā loka-pāla-mahodayam |

kṛṣṇe ca sannatiṁ teṣāṁ jñātibhyo vismito’bravīt ||

te cautsukya-dhiyo rājan matvā gopās tam īśvaram |

api naḥ svagatiṁ sūkṣmām upādhāsyad adhīśvaram ||

iti svānāṁ sa bhagavān vijñāyākhila-dṛk svayam |

saṅkalpa-siddhaye teṣāṁ kṛpayaitad acintayat ||

jano vai loka etasminn avidyā-kāma-karmabhiḥ |

uccāvacāsu gatiṣu na veda svāṁ gatiṁ bhraman ||

iti sañcintya bhagavān mahā-kāruṇiko hariḥ |

darśayāmāsa lokaṁ svaṁ gopānāṁ tamasaḥ param ||

satyaṁ jñānam anantaṁ yat brahma jyotiḥ sanātanam |

yad dhi paśyanti munayo guṇāpāye samāhitāḥ ||

te tu brahma-hradaṁ nītā magnāḥ kṛṣṇena coddhṛtāḥ |

dadṛśur brahmaṇo lokaṁ yatrākrūro’dhyagāt purā ||

nandādayas tu taṁ dṛṣṭvā paramānanda-nirvṛtāḥ |

kṛṣṇaṁ ca tatra cchandobhiḥ stūyamānaṁ suvismitāḥ || [bhā.pu. 10.28.10-17] iti |

atīndriyam adṛṣṭa-pūrvam | sva-gatiṁ sva-dhāma | sūkṣmāṁ durjñeyām | upādhāsyan upadhāsyati | asmān prāpayiṣyatīty arthaḥ | iti saṅkalpitavanta iti śeṣaḥ | jano’sau vraja-vāsī mama svajanaḥ | sālokya-sārṣṭi- [bhā.pu. 3.29.12] ity ādi padye janā itivad ubhayatrāpy anya-janatvam aprastutatam iti | vraja-janasya tu tadīya-svajanatamatvaṁ tena svayam eva vibhāvitam—

tasmān mac-charaṇaṁ goṣṭhaṁ man-nāthaṁ mat-parigraham |

gopāye svātma-yogena so’yaṁ me vrata āhitaḥ || [bhā.pu. 10.25.18] ity anena |

sa etasmin prāpañcike loke’vidyābhir yā uccāvacā deva-tiryag-ādi-rūpā gatayas tāsu svāṁ gatiṁ bhraman tan-miśratayābhivyakteḥ tan-nirviśeṣatayā jānan, tām eva svāṁ gatiṁ bhaved ity arthaḥ madīya-laukika-līlāveśena jñānāṁśa-tirodhānād iti bhāvaḥ |

iti nandādayo gopāḥ kṛṣṇa-rāma-kathāṁ mudā |

kurvanto ramamāṇāś ca nāvindan bhava-vedanām || [bhā.pu. 10.11.28]

iti śrī-daśamokter avidyā-kāma-karmaṇāṁ tatrāsāmarthyāt | gopīnāṁ svāṁ lokaṁ golokam iti | arthāt tān praty eva sandarśayāmāsa | tamasaḥ prakṛteḥ param svarūpa-śaktyābhivyaktatvāt | ata eva saccidānanda-rūpa evāsau loka ity āha satyam iti |

atha śrī-vṛndāvane tādṛśa-darśanaṁ katama-deśa-sthitānāṁ teṣām ity ata āha te tv iti | brahma-hradam akrūra-tīrthaṁ kṛṣṇena nītā punaś ca tenaiva magnāḥ majjitāḥ punaś ca tasmāt tenaivoddhṛtāḥ | uddhṛtya punaḥ sva-sthāna-prāpitāḥ santo, brahmaṇaḥ parama-bṛhattamasya tasyaiva lokaṁ golokākhyaṁ dadṛśuḥ | mūrdhabhiḥ satya-lokas tu brahma-lokaḥ sanātanaṁ [bhā.pu. 2.5.38] iti dvitīye | vaikuṇṭhāntarasyāpi tat tayākhyāteḥ |

ko’sau brahma-hradaḥ? tatrāha yatreti | purety etat-prasaṅgād bhāvi-kāla ity arthaḥ | purā purāṇe nikaṭe prabandhātīta-bhāviṣu iti koṣa-kārāḥ | seyaṁ ca paripāṭī tat tīrthaṁ mahimānaṁ lakṣyam eva vidhātum iti bhāvaḥ | tatra svāṁ gatim iti tadīyatā-nirdeśo gopānāṁ svaṁ lokam iti ṣaṣṭhī-sva-śabdayor nirdeśaḥ | kṛṣṇam iti sākṣān-nirdeśaś ca vaikuṇṭhāntaraṁ vyavacchidya śrī-golokam eva sthāpitavān iti |

tathā ca harivaṁśe śakra-vacanam—

svargād ūrdhvaṁ brahma-loko brahmarṣi-gaṇa-sevitaḥ |

tatra soma-gatiś caiva jyotiṣāṁ ca mahātmanām ||

tasyopari gavāṁ lokaḥ sādhyās taṁ pālayanti hi |

sa hi sarva-gataḥ kṛṣṇa mahākāśa-gato mahān ||

upary upari tatrāpi gatis tava tapomayī |

yāṁ na vidmo vayaṁ sarve pṛcchanto’pi pitāmaham |

gatiḥ śama-damāḍhyānāṁ svargaḥ sukṛta-karmaṇām ||

brāhmye tapasi yuktānāṁ brahma-lokaḥ parā gatiḥ |

gavām eva tu yo loko durāroho hi sā gatiḥ ||

sa tu lokas tvayā kṛṣṇa sīdamānaḥ kṛtātmanā |

dhṛto dhṛtimatā vīra nighantopadravān gavām || [ha.vaṁ. 2.19.29-35] iti |

tatrāpāta-pratītārthāntare svargād ūrdhvaṁ brahmaṇo loka ity ayuktaṁ syāl loka-trayam atikramyokteḥ | tatra soma-gatiś caivety api na sambhavati candrasyānyeṣām api jyotiṣāṁ dhruva-lokādhastād eva gateḥ | tatra sādhyās taṁ pālayantīty api nopapadyate | deva-yoni-rūpāṇāṁ teṣāṁ svarga-lokasyāpi pālanam asambhavyam | kim uta tad-upari golokasya | tathā tasya lokasya surabhi-lokatve sati sarva-gata ity anupapannaṁ syāt | śrī-bhagavad-vigraha-lokayor acintya-śaktitvena vibhutvaṁ ghaṭate na punar asyeti | ata eva sarvātītatvāt tatrāpi tava gatir ity api śabdo vismaye prayuktaḥ | yāṁ na vidmo vayaṁ sarve ity-ādikaṁ coktam |

tasmāt prākṛta-golokād anya evāsau goloka iti siddham | tathā ca mokṣa-dharme nārāyaṇīyopākhyāne śrī-bhagavad-vākyaṁ—

evaṁ bahu-vidhai rūpaiś carāmīha vasundharām |

brahma-lokaṁ ca kaunteya golokaṁ ca sanātanam || [ma.bhā. 12.330.68] iti |

tasmād ayam arthaḥ svarga-śabdena—

bhūr-lokaḥ kalpitaḥ padbhyāṁ bhuvar-loko’sya nābhitaḥ |

hṛdā svar-loka urasā mahar-loko mahātmanaḥ || [bhā.pu. 2.5.42]

iti dvitīyānusāreṇa svar-lokam ārabhya satya-loka-paryantaṁ loka-pañcakam ucyate | tasmād ūrdhvam upari brahma-loko brahmātmako loko brahma-lokaḥ sac-cid-ānanda-rūpatvāt | brahmaṇo bhagavato loka iti vā | mūrdhabhiḥ satya-lokas tu brahma-lokaḥ sanātanaḥ [bhā.pu. 2.5.38] iti dvitīyāt | tathā ca ṭīkā—brahma-loko vaikuṇṭhākhyaḥ | sanātano nityaḥ | na tu sṛjyaḥ prapañcāntarvartī | ity eṣā | śrutiś ca eṣa brahma-lokaḥ | eṣa ātma-lokaḥ | iti |

sa ca brahmarṣi-gaṇa-sevitaḥ | brahmāṇi mūrtimanto vedāḥ | ṛṣayaś ca śrī-nāradādayaḥ | gaṇāś ca śrī-garuḍa-viṣvaksenādayaḥ | taiḥ sevitaḥ | evaṁ nityāśritān uktvā tad-gamanādhikāriṇa āha | tatra brahma-loke umayā saha vartata iti somaḥ śrī-śivas tasya gatiḥ |

sva-dharma-niṣṭhaḥ śata-janmabhiḥ pumān

viriñcatām eti tataḥ paraṁ hi mām |

avyākṛtaṁ bhāgavato’tha vaiṣṇavaṁ

padaṁ yathāhaṁ vibudhāḥ kalātyaye || [bhā.pu. 4.24.29] iti caturthe śrī-rudra-gītam |

someti supāṁ sulug ity ādinā ṣaṣṭhyā luk chāndasaḥ | tata uttaratrāpi gatir ity asyānvayaḥ | jyotir brahma tad-aikātmya-bhāvānāṁ muktānām ity arthaḥ |

nanu tādṛśām api sarveṣāṁ kintu mahātmanāṁ mahāśayānāṁ mokṣānādaratayā bhajatāṁ śrī-sanakādi-tulyānām ity arthaḥ |

muktānām api siddhānāṁ nārāyaṇa-parāyaṇaḥ

sudurlabhaḥ praśāntātmā koṭiṣv api mahā-mune || [bhā.pu. 6.14.5] iti ṣaṣṭhāt |

yoginām api sarveṣāṁ madgatenāntarātmanā |

śraddhāvān bhajate yo māṁ sa me yuktatamo mataḥ || [gītā 6.47] iti gītābhyaś ca |

teṣv eva mahattva-paryavasanāt | tasya ca brahma-lokasyopari sarvordhva-pradeśe gavāṁ lokaḥ śrī-goloka ity arthaḥ | taṁ ca golokaṁ sādhyāḥ prāpañcika-devānāṁ prasādhanīyā mūla-rūpā nitya-tadīya-deva-gaṇāḥ pālayanti dik-pālatayā vartante te ha nākaṁ mahimānaḥ sacantaḥ yatra pūrve sādhyāḥ santi devāḥ [Rk 10.90.16] iti śruteḥ |

tatra pūrve ye ca sādhyā viśve devāḥ sanātanāḥ |

te ha nākaṁ mahimānaḥ sacantaḥ śubha-darśanāḥ || iti mahā-vaikuṇṭha-varṇane pādmottara-khaṇḍāc ca |

yad vā tad bhūri-bhāgyam iha janma kim apy aṭavyāṁ yad gokule’pi [bhā.pu. 10.14.34] iti śrī-brahma-stavānusāreṇa tad-vidha-parama-bhaktānām api sādhyās tādṛśa-siddhi-prāptaye prāsādhanīyāḥ śrī-gopī-prabhṛtayas taṁ pālayanti |

tad evaṁ sarvopari-gatatve’pi | hi prasiddhau | sa śrī-golokaḥ sarva-gataḥ śrī-nārāyaṇa iva prāpañcikāprāpañcika-vastu-vyāpakaḥ | kaiścit krama-mukti-vyavasthayā tathā prāpyamāno’py asau dvitīya-skandha-varṇita-kamalāsana-dṛṣṭa-vaikuṇṭhavac chrī-vraja-vāsibhir atrāpi yasmād dṛṣṭa iti bhāvaḥ |

ata eva mahān bhagavad-rūpa eva | mahāntaṁ vibhum ātmānam [KaṭhU 2.22] iti śruteḥ | tatra hetuḥ | mahākāśaḥ parama-vyomākhyaḥ brahma-viśeṣaṇa-lābhād ākāśas tal-liṅgād [ve.sū. 1.1.22] iti nyāya-prasiddheś ca | tad-gata-brahmākārodayāntaram eva vaikuṇṭha-prāpteḥ yathājāmilasya | tad evam upary upari sarvopary api virājamāne tatra śrī-goloke’pi tava gatiḥ | śrī-govinda-rūpeṇa krīḍā vartata ity arthaḥ |

ata eva sā ca gatiḥ sādhāraṇī na bhavati kintu tapomayī | tapo’trānavacchinnaiśvaryaṁ sahasra-nāma-bhāṣye’pi paramaṁ yo mahat tapaḥ ity atra tatra vyākhyātam | sa tapo’tapyata iti parameśvara-viṣayaka-śruteḥ | aiśvaryaṁ prākāśayad iti tatrārthaḥ | ata eva brahmādi-durvitarkyatvam apy āha yām iti | adhunā tasya śrī-goloka ity ākhyā bījam abhivyañjayati gatir iti | brāhmye brahma-loka-prāpake tapasi viṣṇu-viṣayaka-manaḥ-praṇidhāne yuktānāṁ yata-cittānāṁ tat-prema-bhaktānām ity arthaḥ | yasya jñāna-mayaṁ tapaḥ iti śruteḥ | brahma-loko vaikuṇṭha-lokaḥ | parā prakṛty-atītā | gavāṁ vraja-vāsi-mātrāṇāṁ mocayan vraja-gavāṁ dina-tāpam [bhā.pu. 10.35.25] ity-uktānusāreṇaātraiva nighnatopadravān gavām ity uktyā ca goloka-vāsi-mātrāṇāṁ svatas tad-bhāva-bhāvitānāṁ ca sādhana-vaśād ity arthaḥ | atas tad-bhāvasya durlabhatvād durārohā | tad evaṁ golokaṁ varṇayitvā tasya gokulena sahābhedam āha sa tv iti |

sa eva tu sa loko dhṛto rakṣitaḥ śrī-govardhanoddharaṇeneti | evam eva mokṣa-dharma-śrī-nārāyaṇīyopākhyāne śrī-bhagavad-vākyam—

evaṁ bahu-vidhai rūpaiś carāmīha vasundharām |

brahma-lokaṁ ca kaunteya golokaṁ ca sanātanam || [ma.bhā. 12.330.68] iti |

tathā ca mṛtyu-sañjaya-tantre—

ekadā sāntarīkṣāc ca vaikuṇṭhaṁ svecchayā bhuvi |

gokulatvena saṁsthāpya gopīmaya-mahotsavā |

bhakti-rūpāṁ satāṁ bhaktim utpāditavatī bhṛśam || iti |

evaṁ nārada-pañcarātre vijayākhyāne—

tat sarvopari goloke śrī-govindaḥ sadā svayam |

viharet paramānandī gopī-gokula-nāyakaḥ || iti |

tathā ṛkṣu cāyam eva pradiṣṭaḥ—

tāṁ vāṁ vāstūny uśmasi gamadhyai

yatra gāvo bhūri-śṛṅgā ayāsaḥ |

atrāha tad urugāyasya vṛṣṇaḥ

paramaṁ padam avabhāti bhūri || iti |

vyākhyātaṁ ca—tāṁ tāni vāṁ yuvayoḥ kṛṣṇa-rāmayor vāstūni līlā-sthānāni gamadhyai prāptuṁ uśmasi kāmayāmahe | tāni kiṁ viśiṣṭāni? yatra yeṣu bhūri-śṛṅgā mahā-śṛṅgyo gāvo bahu-śubha-lakṣaṇā iti vā | ayāsaḥ śubhāḥ | ayaḥ śubhāvaho vidhir ity amaraḥ | devāsa itivaj jas-antaṁ padam | atra bhūmau tal-loke vede ca prasiddhaṁ śrī-golokākhyam urugāyasya svayaṁ bhagavato tac-caraṇāravindasya paramaṁ prapañcātītaṁ padaṁ sthānaṁ bhūri bahudhā avabhātīty āha veda iti |

yajuḥsu—mādhyandinīyā stūyate dhāmāny uśmasi ity ādau | viṣṇoḥ paramaṁ padam avabhātīti bhūrīti cātra prakārāntaraṁ paṭhanti śeṣaṁ samānam ||5||

evaṁ jyotir‑mayo devaḥ sad‑ānandaṁ parāt paraḥ |

ātmārāmasya tasyāsti prakṛtyā na samāgamaḥ ||6||

atha mūla-vyākhyām anusarāmaḥ | virāṭ-tad-antaryāminor abheda-vivakṣayā puruṣa-sūktādāv eka-puruṣatvaṁ yathā nirūpitaṁ, tathā goloka-tad-adhiṣṭhātror apy āha evam iti | devo golokas tad-adhiṣṭhātṛ-śrī-govinda-rūpaḥ | sadānandam iti tat-svarūpam ity arthaḥ | napuṁsakatvaṁ vijñānam ānandaṁ brahma iti śruteḥ | ātmārāmasya anya-nirapekṣasya prakṛtyā māyayā na samāgamaḥ | yathoktaṁ dvitīye—na yatra māyā kim utāpare harer anuvratā yatra surāsurārcitāḥ [bhā.pu. 2.9.10] ||6||

māyayāramamāṇasya na viyogas tayā saha |

ātmanā ramayā reme tyakta‑kālaṁ sisṛkṣayā |

niyatiḥ sā ramā devī tat‑priyā tad‑vaśaṁ tadā ||7||

atha prapañcātmanas tad-aṁśasya puruṣasya tu na tādṛśatvam ity āha māyayeti | prākṛta-pralaye’pi tasmiṁs tasyālayād yasyāṁśāṁśāṁśa-bhāgenety ādeḥ |

nanu tarhi jīvavat-tal-liptatvenāniīśvaratvaṁ syāt? tatrāha ātmaneti | sa tv ātmanāntarvṛtyā tu ramayā svarūpa-śaktyaiva reme ratiṁ prāpnoti | bahir eva māyayā sevya ity arthaḥ |

eṣa prapanna-varado ramayātma-śaktyā

yad yat kariṣyati gṛhīta-guṇāvatāraḥ || [bhā.pu. 3.9.23] iti tṛtīye brahma-stavāt |

atra—māyāṁ vyudasya cic-chaktyā kaivalye sthita ātmani [bhā.pu. 1.7.23] iti prathame śrīmad-arjuna-vacanāt | tarhi tat-preraṇaṁ vinā kathaṁ sṛṣṭis tatrāha | sisṛkṣayā sraṣṭum icchayā tyaktaḥ sṛṣṭy-arthaṁ prahitaḥ kālaḥ yasmāt ramaṇāt tādṛśaṁ yathā syāt tathā reme | prathamānta-pāṭhas tu sugamaḥ | tat prabhāva-rūpeṇa tenaiva sā sidhyatīti bhāvaḥ |

prabhāvaṁ pauruṣaṁ prāhuḥ kālam eke yato bhayam [bhā.pu. 3.26.16]

kāla-vṛttyā tu māyāyāṁ guṇa-mayyām adhokṣajaḥ |

puruṣeṇātma-bhūtena vīryam ādhatta vīryavān || [bhā.pu. 3.5.26] iti ca tṛtīyāt |

nanu ramaiva sā kā tatrāha niyatir ity ardhena | niyamyate svayaṁ bhagavaty eva nityatā bhavatīti niyatiḥ svarūpa-bhūtā tac-chaktiḥ | devī dyotamānā sva-prakāśa-rūpā ity arthaḥ | tad-uktaṁ dvādaśe—anapāyinī bhagavatī śrīḥ śākṣād ātmano hareḥ [bhā.pu. 12.11.20] iti | ṭīkā ca—anapāyinī hareḥ śaktiḥ | tatra hetuḥ sākṣād ātmana iti svarūpasya cid-rūpatvāt tasyās tad-abhedād ity arthaḥ | ity eṣā |

atra sākṣāt-śabdena vilajjamānayā yasya sthātum īkṣā-pathe’muyā ity ādy-uktyā māyā neti dhvanitam | tatrānapāyitvaṁ yathā viṣṇu-purāṇe—

nityaiva sā jagan-mātā viṣṇoḥ śrīr anapāyinī

yathā sarva-gato viṣṇus tathaiveyaṁ dvijottama || [vi.pu. 1.8.17] iti |

evaṁ yathā jagat-svāmī deva-devo janārdanaḥ |

avatāraṁ karoty eṣā tathā śrīs tat-sahāyinī || [vi.pu. 1.9.142] iti ca |

devatve deva-dehā sā mānuṣatve ca mānuṣī |

harer dehānurūpāṁ vai karoty eṣātmanas tanum || [vi.pu. 1.9.145] iti ca |

hayaśīrṣa-pañcarātre—na viṣṇunā vinā devī na hariḥ padmajāṁ vinā iti || 7 ||

tal‑liṅgaṁ bhagavān śambhur jyoti‑rūpaḥ sanātanaḥ |

yā yoniḥ sāparā śaktiḥ kāmo bījaṁ mahad dhareḥ ||8||

nanu kutrāpi śiva-śaktyoḥ kāraṇatā śrūyate, tatra virāḍ-varṇanavat kalpanayeti tad-aṅga-viśeṣatvenāha—tal-liṅgam iti | yasyāyutāyutāṁśāṁśe viśva-śaktir iyaṁ sthiteti viṣṇu-purāṇānusāreṇa prapañcātmanas tasya mahā-bhagavad-aṁśasya svāṁśa-jyotir-ācchannatvād aprakaṭa-rūpasya puruṣasya liṅgaṁ liṅga-sthānīyaḥ yaḥ prapañcotpādako’ṁśaḥ sa eva śambhuḥ | anyas tu tad-āvirbhāva-viśeṣatvād eva śambhur ucyate ity arthaḥ | vakṣyate ca kṣīraṁ yathā dadhi-vikāra-viśeṣa-yogād sañjāyate na tu tataḥ pṛthag asti hetor ity ādi |

tathā tasya vīryāvadhāna-sthāna-rūpāyā māyāyā apy aprakaṭa-rūpāyā yā yonir yoni-sthānīyo’ṁśaḥ saivāparā pradhānākhyā śaktir iti pūrvavat | tatra ca hares tasya puruṣākhya-hary-aṁśasya kāmo bhavati sṛṣṭy-arthaṁ tad-didiṛkṣā jāyata ity arthaḥ | tataś ca mahad iti sa-jīva-mahat-tattva-rūpaṁ tu māyāyām iti tṛtīyāc ca || 8 ||

liṅga‑yony‑ātmikā jātā imā māheśvarī‑prajāḥ ||9||

vastutas tu pūrvābhiprāyatvam evety āha liṅgety ardhena | māheśvarīḥ māheśvaryaḥ || 9 ||

śaktimān puruṣaḥ so’yaṁ liṅga‑rūpī maheśvaraḥ |

tasminn āvirabhūl liṅge mahā‑viṣṇur jagat‑patiḥ ||10||

śaktimān ity ardhena tad evānūdya tasmin pūrvoktāprakaṭa-rūpasya prakaṭa-rūpatayāpunar abhivyaktir ity āha tasminn ity ardhena | tasmāl liṅga-rūpī prapañcotpādakas tad-aṁśo’pi śaktimān puruṣocyate | maheśvaro’py ucyate tataś ca tasmin bhūta-sūkṣma-paryantatāṁ prāpte liṅge svayaṁ tad-aṁśī mahā-viṣṇur āvirabhūt prakaṭa-rūpeṇāvirbhavati | yato jagatāṁ sarveṣāṁ parāvareṣāṁ jīvānāṁ sa eva patir iti || 10 ||

sahasra‑śīrṣā puruṣaḥ sahasrākṣaḥ sahasra‑pāt |

sahasra‑bāhur viśvātmā sahasrāṁśaḥ sahasra‑sūḥ ||11||

tad evaṁ rūpaṁ vivṛṇoti sahasra-śīrṣeti | sahasram aṁśā avatārā yasya sa sahasrāṁśaḥ | sahasraṁ sūte sṛjati yaḥ sa sahasra-sūḥ | sahasra-śabda-sarvatrāsaṅkhyatā-paraḥ | dvitīye ca tasyaiva rūpam idam uktam—ādyo’vatāraḥ puruṣaḥ parasya [bhā.pu. 2.6.42] iti | asya ṭīkāyāṁ—yasya sahasra-śīrṣety ukto līlā-vigrahaḥ parasya bhūmnaḥ ādyo’vatāraḥ iti ||11||

nārāyaṇaḥ sa bhagavān āpas tasmāt sanātanāt |

āvirāsīt kāraṇārṇo nidhiḥ saṅkarṣaṇātmakaḥ |

yoga‑nidrāṁ gatas tasmin sahasrāṁśaḥ svayaṁ mahān ||12||

ayam eva kāraṇārṇavaśāyīty āha nārāyaṇa iti sārdhena | tā āpa eva kāraṇārṇo-nidhir āvirāsīt sa tu nārāyaṇaḥ saṅkarṣaṇātmaka iti | pūrvaṁ golokāvaraṇatayā yaś caturvyūha-madhye saṅkarṣaṇaḥ sammataḥ tasyaivāṁśo’yam ity arthaḥ | tad uktaṁ—

āpo nārā iti proktā āpo vai nara-sūnavaḥ |

tasya tā ayanaṁ pūrvaṁ tena nārāyaṇaḥ smṛtaḥ ||12||

tad‑roma‑bila-jāleṣu bījaṁ saṅkarṣaṇasya ca |

haimāny aṇḍāni jātāni mahā‑bhūtāvṛtāni tu ||13||

tasmād eva brahmāṇḍānām utpattim āha tad-rometi | tad iti tasyety arthaḥ | tasya saṅkarṣaṇātmakasya yad bījaṁ yoni-śaktāvadhyas taṁ tad eva pūrvaṁ bhūta-sūkṣma-paryantatāṁ prāptaṁ sat paścāt tasya roma-bila-jāleṣu vivareṣu antarbhūtaṁ ca sat haimāny aṇḍāni jātāni tāni cāpañcī-kṛtāṁśaiḥ mahābhūtair jātānīty arthaḥ | tad uktaṁ daśame brahmaṇā—

kvedṛg-vidhāvigaṇitāṇḍa-parāṇu-caryā-

vātādhva-roma-vivarasya ca te mahitvam || [bhā.pu. 10.14.11] iti |

tṛtīye ca—

vikāraiḥ sahito yuktair viśeṣādibhir āvṛtaḥ |

āṇḍakośo bahir ayaṁ pañcāśat-koṭi-vistṛtaḥ ||

daśottarādhikair yatra praviṣṭaḥ paramāṇuvat |

lakṣyate’ntar-gatāś cānye koṭiśo hy aṇḍa-rāśayaḥ || [bhā.pu. 3.11.39-40] iti ||13||

praty‑aṇḍam evam ekāṁśād ekāṁśād viśati svayam |

sahasra‑mūrdhā viśvātmā mahā‑viṣṇuḥ sanātanaḥ ||14||

tataś ca teṣu brahmāṇḍeṣu pṛthak pṛthak svarūpaiḥ svarūpāntaraiḥ sa eva praviveśety āha pratyaṇḍam iti | ekāṁśād ekāṁśād ekenaikenāṁśenety arthaḥ || 14 ||

vāmāṅgād asṛjad viṣṇuṁ dakṣiṇāṅgāt prajāpatim |

jyotir‑liṅga‑mayaṁ śambhuṁ kūrca‑deśād avāsṛjat ||15||

punaḥ kiṁ cakāra tatrāha—vāmāṅgād iti | viṣṇv-ādaya ime sarveṣām eva brahmāṇḍānāṁ pālakādayaḥ prati brahmāṇḍāntaḥ sthitānāṁ viṣṇv-ādīnāṁ svāṁśānāṁ prayoktāraḥ | yathā prati-brahmāṇḍe tathādhibrahmāṇḍa-maṇḍalam abhyupagantavyam iti bhāvaḥ | yeṣu prajāpatir ayaṁ hiraṇyagarbha-rūpa eva na tu vakṣyamāṇa-caturmukha-rūpa eva, so’yaṁ tat-tad-āvaraṇa-gata-tat-tad-devānāṁ sraṣṭeti | viṣṇu-śambhū api tat-tat-pālana-saṁhāra-kartārau jñeyau | kūrca-deśāt bhruvor madhyāt | eṣāṁ jalāvaraṇa eva sthānāni jñeyāni || 15 ||

ahaṅkārātmakaṁ viśvaṁ tasmād etad vyajāyata ||16||

tatra śambhoḥ kāryāntaram apy āha ahaṅkārātmakam ity ardhena | etad viśvaṁ tasmād evāhaṅkārātmakaṁ vyajāyata babhūva | viśvasyāhaṅkārātmakatā tasmāj jātety arthaḥ sarvāhaṅkārādhiṣṭhātṛtvāt tasya || 16 ||

atha tais tri‑vidhair veśair līlām udvahataḥ kila |

yoga‑nidrā bhagavatī tasya śrīr iva saṅgatā ||17||

brahmāṇḍa-praviṣṭasya tu tat-tad-rūpasya līlām āha—atha tair ity ādi | tais tat sadṛśais trividhaiḥ prati-brahmāṇḍa-gata-viṣṇv-ādibhir veśai rūpair līlāṁ brahmāṇḍāntargata-pālanādi-rūpām udvahato brahmāṇḍāntargata-puruṣasyeti tām udvahati | tasminn ity arthaḥ | yoga-nidrā—pūrvokta-mahā-yoga-nidrāṁśa-bhūtā bhagavatī svarūpānanda-samādhimayatvād antarbhūta-sarvaiśvaryā saṅgatā śrīr iveti | tatra yathā śrīr apy aṁśena saṅgatā tathā sāpīty arthaḥ ||17||

sisṛkṣāyāṁ tato nābhes tasya padmaṁ viniryayau |

tan‑nālaṁ hema‑nalinaṁ brahmaṇo lokam adbhutam ||18||

tataś ca sisṛkṣāyām iti | nālaṁ nāla-yuktaṁ tad-dhema-nalinaṁ brahmaṇo janma-śayanayoḥ sthānatvāt loka ity arthaḥ ||18||

tattvāni pūrva‑rūḍhāni kāraṇāni parasparam |

samavāyāprayogāc ca vibhinnāni pṛthak pṛthak ||

cic‑chaktyā sajjamāno’tha bhagavān ādi‑pūruṣaḥ |

yojayan māyayā devo yoga‑nidrām akalpayat ||19||

tathāsaṅkhya-jīvātmakasya samaṣṭi-jīvasya prabodhaṁ vaktuṁ punaḥ kāraṇārṇonidhi-śāyinas tṛtīya-skandhoktānusāriṇīṁ sṛṣṭi-prakriyāṁ vivṛtyāha—tattvānīti trayeṇa | tatra dvayam āha—māyayā sva-śaktyā parasparaṁ tattvāni yojayann iti yojanānantaram eva nirīhatayā yoga-nidrām eva svīkṛtavān ity arthaḥ || 19 ||

yojayitvā tu tāny eva praviveśa svayaṁ guhām |

guhāṁ praviṣṭe tasmiṁs tu jīvātmā pratibudhyate ||20||

atha tṛtīyam āha yojayitveti | yojayitvā tad yojanā-yoga-nidrayor antarāle ity arthaḥ | guhāḥ virāḍ-vigraham | pratibudhyate pralaya-svāpāj jāgarti || 20 ||

sa nityo nitya‑sambandhaḥ prakṛtiś ca paraiva sā ||21||

jīvasya svābhāvikī sthitim āha sa nitya ity ardheneti | nityo’nādy-ananta-kāla-bhāvī nitya-sambandho bhagavatā saha samavāyo yasya saḥ | sūryeṇa tad-raśmi-jālasyeveti bhāvaḥ |

yat-taṭasthaṁ tu cid-rūpaṁ sva-saṁvedyād vinirgatam |

rañjitaṁ guṇa-rāgeṇa sa jīva iti kathyate || iti nārada-pañcarātrāt |

mamaivāṁśo jīva-loke jīva-bhūtaḥ sanātanaḥ || iti śrī-gītopaniṣadbhyaś ca |

ata eva prakṛtiḥ sākṣi-rūpeṇa svarūpa-sthita eva | sva-pratibimba-rūpeṇa pramātṛ-rūpeṇa prakṛtim iva prāptaś cety arthaḥ | prakṛtiṁ viddhi me parām jīva-bhūtām iti śrī-gītāsv eva | dvā suparṇā sayujā sakhāyā iti śrutiś ca nitya-svarūpaṁ darśayati || 21 ||

evaṁ sarvātma‑sambandhaṁ nābhyāṁ padmaṁ harer abhūt |

tatra brahmābhavad bhūyaś catur‑vedi catur‑mukhaḥ ||22||

atha tasya samaṣṭi-jīvāsthānaṁ guhā-praviṣṭāt puruṣād udbhūtam ity āha—evam iti | tataḥ samaṣṭi-dehābhimāninas tasya hiraṇya-garbha-brahmaṇas tasmāt bhoga-vigrahotpattim āha tatreti || 22 ||

sa jāto bhagavac‑chaktyā tat‑kālaṁ kila coditaḥ |

sisṛkṣāyāṁ matiṁ cakre pūrva‑saṁskāra‑saṁskṛtaḥ |

dadarśa kevalaṁ dhvāntaṁ nānyat kim api sarvataḥ ||23||

atha tasya caturmukhasya ceṣṭām āha sa jāta ity sārdhena | spaṣṭam || 23 ||

uvāca puratas tasmai tasya divyā sarasvatī |

kāmaḥ kṛṣṇāya govinda he gopī‑jana ity api |

vallabhāya priyā vahner mantram te dāsyati priyam ||24||

atha tasmin pūrvopāsanā-bhāgya-labdhāṁ bhagavat-kṛpām āhovāceti sārdhena | spaṣṭam || 24 ||

tapas tvaṁ tapa etena tava siddhir bhaviṣyati ||25||

etad eva sparśeṣu yat ṣoḍaśam ekaviṁśam [bhā.pu. 2.9.6] iti tṛtīya-skandhānusāreṇa yojayati tapa tvaṁ ity ardhena | spaṣṭam || 25 ||

atha tepe sa suciraṁ prīṇan govindam avyayam |

śvetadvīpa‑patiṁ kṛṣṇaṁ goloka‑sthaṁ parāt param ||

prakṛtyā guṇa‑rūpiṇyā rūpiṇyā paryupāsitam |

sahasra‑dala‑sampanne koṭi‑kiñjalka‑bṛṁhite ||

bhūmiś cintāmaṇis tatra karṇikāre mahāsane |

samāsīnaṁ cid‑ānandaṁ jyoti‑rūpaṁ sanātanam ||

śabda‑brahma‑mayaṁ veṇuṁ vādayantaṁ mukhāmbuje |

vilāsinī‑gaṇa‑vṛtaṁ svaiḥ svair aṁśair abhiṣṭutam ||26||

sa tu tena mantreṇa sva-kāmanā-viśeṣānusārāt sṛṣṭikṛt-śakti-viśiṣṭatayā vakṣyamāṇas tavānusārād gokulākhya-pīṭha-gatatayā śrī-govindam upāsitavān ity āha—atha tepe ity ādi caturbhiḥ | guṇa-rūpiṇyā sattva-rajas-tamo-guṇa-mayyā rūpiṇyā mūrtimatyā paryupāsitaṁ paritas tad gokulād bahiḥ-sthitayopāsitaṁ dhyānādinārcitam | māyā parety abhimukhe ca vilajjamānā [bhā.pu. 2.7.47] iti | balim udvahanty ajayā nimiṣā iti ca śrī-bhāgavatāt | aṁśais tad-āvaraṇa-sthaiḥ parikaraiḥ || 26 ||

atha veṇu‑ninādasya trayī‑mūrti‑mayī gatiḥ |

sphurantī praviveśāśu mukhābjāni svayambhuvaḥ ||

gāyatrīṁ gāyatas tasmād adhigatya sarojajaḥ |

saṁskṛtaś cādi‑guruṇā dvijatām agamat tataḥ ||27||

tad evaṁ dīkṣātaḥ parastād eva tasya dhruvasyeva dvijatva-saṁskāras tad-ārādhitāt tan-mantrādhidevāj jātaḥ ity āha atha veṇv iti dvayena | trayī-mūrtir gāyatrī veda-mātṛtvāt | dvitīya padye tasya eva vyaktibhāvitvāc ca | tan-mayī gatiḥ paripāṭī | mukhābjāni praviveśety aṣṭa-karṇaiḥ praviveśety arthaḥ | ādi-guruṇā śrī-kṛṣṇena ||27||

trayyā prabuddho’tha vidhir vijñāta‑tattva‑sāgaraḥ |

tuṣṭāva veda‑sāreṇa stotreṇānena keśavam ||28||

tataś ca trayīm api tasmāt prāpya tam eva tuṣṭāvety āha trayyeti | keśān aṁśūn avayati vistārayatīti keśavas tam |

aṁśavo ye prakāśante mām te keśa-saṁjñitāḥ |

sarvajñāḥ keśavaṁ tasmān mām āhur muni-sattamāḥ ||

iti sahasra-nāma-bhāṣyotthāpita-keśava-niruktau bhārata-vacanāt || 28 ||

cintāmaṇi‑prakara‑sadmasu kalpa‑vṛkṣa‑

lakṣāvṛteṣu surabhir abhipālayantam |

lakṣmī‑sahasra‑śata‑sambhrama‑sevyamānaṁ

govindam ādi‑puruṣaṁ tam ahaṁ bhajāmi ||29||

stutim āha cintāmaṇīty ādibhiḥ | tatra goloke’smin mantra-bhedena tad-eka-deśeṣu bṛhad-dhyāna-mayādiṣv ekasyāpi mantrasya rāsa-mayādiṣu ca pīṭheṣu satsv api madhyasthatvena mukhyatayā prathamaṁ golokākhya-pīṭha-nivāsa-yogya-līlayā stauti cintāmṇīty ekena |

abhi sarvato-bhāvena vana-nayana-cāraṇa-go-sthānānayana-sambhālana-prakāreṇa pālayantaṁ sa-snehaṁ rakṣantam | kadācid rahasi tu vailakṣaṇyam ity āha lakṣmīti lakṣmyo’tra gopa-sundarya eveti vyākhyātam eva ||29||

veṇuṁ kvaṇantam aravinda‑dalāyatākṣam‑

barhāvataṁsam asitāmbuda‑sundarāṅgam |

kandarpa‑koṭi‑kamanīya‑viśeṣa‑śobhaṁ

govindam ādi‑puruṣaṁ tam ahaṁ bhajāmi ||30||

tad evaṁ cintāmaṇi-prakara-sadma-mayīṁ kathā-gānaṁ nāṭyaṁ gamanam apīti vakṣyamāṇānusāreṇa golokhākhya-vilakṣaṇa-pīṭha-gatāṁ līlām uktvā eka-sthāna-sthitikāṁ kathā-gānādi-rahitāṁ bṛhad-dhyānādi-dṛṣṭāṁ dvitīya-pīṭha-gatāṁ līlām āha veṇum iti dvayena | veṇum iti tatra spaṣṭam ||30||

ālola‑candraka‑lasad‑vanamālya‑vaṁśī‑

ratnāṅgadaṁ praṇaya‑keli‑kalā‑vilāsam |

śyāmaṁ tri‑bhaṅga‑lalitaṁ niyata‑prakāśaṁ

govindam ādi‑puruṣaṁ tam ahaṁ bhajāmi ||31||

ālolety ādi | praṇaya-pūrvako yaḥ keli-parihāsas tatra yā vaidagdhī saiva vilāso yasya taṁ, drava-keli-parīhāsā ity amaraḥ ||31||

aṅgāni yasya sakalendriya‑vṛtti‑manti

paśyanti pānti kalayanti ciraṁ jaganti |

ānanda‑cinmaya‑sad‑ujjvala‑vigrahasya

govindam ādi‑puruṣaṁ tam ahaṁ bhajāmi ||32||

tad evaṁ līlā-dvayam uktvā paramācintya-śaktyā vaibhava-viśeṣān āha—aṅgānīti caturbhiḥ | tatra śrī-vigrahasyāṅgāni hasto’pi draṣṭuṁ śaknoti, cakṣur api pālayituṁ pārayati, tathā anyad anyad apy aṅgam anyad anyat kalayituṁ prabhavatīti | evam evoktaṁ—sarvataḥ pāṇi-pādaṁ tat sarvato’kṣi-śiro-mukham ity ādi | jagantīti | līlā-parikareṣu tat-tad-aṅgaṁ yathā-svam eva vyavaharatīti bhāvaḥ | tatra ca tasya vigrahasya vailakṣaṇyam eva hetur ity āha ānandeti ||32||

advaitam acyutam anādim ananta‑rūpam

ādyaṁ purāṇa‑puruṣaṁ nava‑yauvanaṁ ca |

vedeṣu durlabham adurlabham ātma‑bhaktau

govindam ādi‑puruṣaṁ tam ahaṁ bhajāmi ||33||

vailakṣaṇyam eva puṣṇāty advaitam iti tribhiḥ | advaitaṁ pṛthivyā mayam advaito rājetivad atulyam ity arthaḥ | vismāpanaṁ svasya ca tṛtīya-sthasyoddhava-vākyāt | acyutaṁ

na cyavante hi yad bhaktāḥ mahatyāṁ pralayāpadi |

ato’cyuto’khile loke sa ekaḥ sarvago’vyayaḥ || iti kāśī-kāṇḍa-vacanāt |

kaṁso batādyākṛtam ety anugrahaṁ

drakṣye’ṅghri-padmaṁ prahito’munā hareḥ |

kṛtāvatārasya duratyayaṁ tamaḥ

pūrve’taran yan nakha-maṇḍala-tviṣā ||

yad-arcitaṁ brahma-bhavādibhiḥ suraiḥ śriyā ca ity ādi daśama-sthākrūra-vākyān |

yā vai śriyārcitam ajādibhir āpta-kāmair

yogeśvarair api yad ātmani rāsa-goṣṭhyām |

kṛṣṇasya tad bhagavataś caraṇāravindaṁ

nyastaṁ staneṣu vijahuḥ parirabhya tāpam || [bhā.pu. 10.47.62] iti śrīmad-uddhava-vākyam |

darśayāmāsa lokaṁ svaṁ gopānāṁ tamasaḥ param [bhā.pu. 10.28.14] ity uktvā,

nandādayas tu taṁ dṛṣṭvā

paramānanda-nirvṛtāḥ |

kṛṣṇaṁ ca tatra cchandobhiḥ

stūyamānaṁ suvismitāḥ || [bhā.pu. 10.28.17] iti śrī-śuka-vākyāc ca |

anādim ity ādi-trayaṁ yathaikādaśa-sāṅkhya-kathane, kālo māyā-maye jīvaḥ [bhā.pu. 11.24.27] ity ādau mahā-pralaye sarvāvaśiṣṭatvena brahmopadiśya tadāpi tasya draṣṭṛtvaṁ svayaṁ bhagavān svasminn āha—

eṣa sāṅkhya-vidhiḥ proktaḥ saṁśaya-granthi-bhedanaḥ |

pratilomānulomābhyāṁ parāvara-dṛśā mayā || [bhā.pu. 11.24.29] iti |

purāṇa puruṣaḥ—ekas tvam ātmā puruṣaḥ purāṇaḥ [bhā.pu. 10.14.20] iti brahma-vākyāt gūḍhaḥ purāṇa-puruṣo vana-citra-mālyaḥ [bhā.pu. 7.15.58] iti māthura-vākyāc ca |

tathāpi nava-yauvanaṁ—purāpi navaḥ purāṇa iti nirukteḥ | gopyas tapaḥ kim acaran yad amuṣya rūpam [bhā.pu. 10.44.14] ity ādau | anusavābhinavaṁ iti daśamāt | yasyānanaṁ makara-kuṇḍalādi nityotsavam [bhā.pu. 9.24.65] iti navamāt | satyaṁ śaucam ity ādau saubhaga-kānty-ādīn paṭhitvā,

ete cānye ca bhagavan nityā yatra mahā-guṇāḥ |

prārthyā mahattvam icchadbhir na viyanti sma karhicit || [bhā.pu. 1.16.3] iti prathamāt |

bṛhad-dhyānādau tathā śravaṇāt—gopa-veśam abhrābhaṁ taruṇaṁ kalpa-drumāśritam [go.tā.u. 1.8] iti tāpanī-śrutau | tad-dhyāne taruṇa-śabdasya nava-yauvana eva śobhā vidhānatvena tātparyāt |

vedeṣu durlabhaṁ—bhejur mukunda-padavīṁ śrutibhir vimṛgyām [bhā.pu. 10.47.61] iti | adyāpi yat-pada-rajaḥ śruti-mṛgyam eva [bhā.pu. 10.14.34] iti ca śrī-daśamāt |

adurlabham ātma-bhaktau—bhaktyāham ekayā grāhyaḥ [bhā.pu. 11.14.11] ity ekādaśāt | pureha bhūman [bhā.pu. 10.14.5] ity ādi śrī-daśamāc ca |

yad vā, nanu tasyātulyatve kim iti svārthaḥ | kathaṁ vātulyatvaṁ nija-bhaktebhya ātmano dehasyāpi pradānāt | kiṁ vāvaśiṣyata ity āha acyutam iti | nija-bhaktebhya ātma-pradānādināpi na vidyate cyutir yasya sadaiva eka-rasam ity arthaḥ | tarhi kiṁ nārāyaṇaṁ stauṣi tasyaivācyutatvād anādeś ca nety āha anādim iti na vidyate ādir yasya yasmād vā sarveṣāṁ parama-kāraṇaṁ svayaṁ tu sva-prakāśaṁ kāraṇa-śūnyam ity arthaḥ | nanv ekena kathaṁ sarveṣāṁ paripālanaṁ ghaṭata ity ata āha ananteti | anantaṁ rūpaṁ yasya | athavā prapañca-gatatvena nāsty anto yasya | athavā anantasya rūpaṁ svarūpaṁ yasya | yasmād evāṁśenānantādīnām utpattiḥ |

nanu nārāyaṇād evānantādi prākāṭya-prasiddhir ity āha ādyaṁ yasya vilāsa-rūpo nārāyaṇas tam | nanu jñātaṁ tasyaiva puruṣākhyānaṁ, nety āha purāṇeti yasya vilāsa-vapuḥ puruṣākhyas taṁ nanv āyātaṁ tasya vṛddhatvam ity āha nava-yauvanam iti kaiśoram ity arthaḥ | ca-kārāt ya eva purātanaḥ | sa eva kiśora-vayā ity anirvacanatvaṁ nityatvaṁ ca | nanu vedeṣu nārāyaṇa eva gīyate ity āha | vedeṣv iti vedais tattvaṁ jñāyate cet teṣu sulabham ity arthaḥ | bhaktiṁ vinā na jñāyate ity āha—adurlabham iti || 33 ||

panthās tu koṭi‑śata‑vatsara‑sampragamyo

vāyor athāpi manaso muni‑puṅgavānām |

so’py asti yat‑prapada‑sīmny avicintya‑tattve

govindam ādi‑puruṣaṁ tam ahaṁ bhajāmi ||34||

panthās tv iti prapada-sīmni caraṇāravindayor agre |

citraṁ bataitad ekena vapuṣā yugapat pṛthak |

gṛheṣu dvy-aṣṭa-sāhasraṁ striya eka udāvahat || [bhā.pu. 10.69.2]

eko vaśī sarvagaḥ kṛṣṇa īḍya

eko’pi san bahudhā yo’vabhāti | [go.tā.u. 1.19] iti gopāla-tāpanyām |

tatra siddhāntam āha—avicintya-tattve iti | ātmeśvaro’tarkya-sahasra-śaktiḥ iti tṛtīyāt |

acintyāḥ khalu ye bhāvā na tāṁs tarkena yojayet |

prakṛtibhyaḥ paraṁ yac ca tad acintyasya lakṣaṇam || [ma.bhā. 6.6.11] iti skāndād bhāratāc ca |

śrutes tu śabda-mūlatvāt [ve.sū. 2.1.27] iti brahma-sūtrāt | acintyo hi maṇi-mantra-mahauṣadhīnāṁ prabhāvaḥ iti bhāṣya-yukteś ceti bhāvaḥ ||34||

eko’py asau racayituṁ jagad‑aṇḍa‑koṭiṁ

yac‑chaktir asti jagad‑aṇḍa‑cayā yad‑antaḥ |

aṇḍāntara‑stha‑paramāṇu‑cayāntara‑sthaṁ

govindam ādi‑puruṣaṁ tam ahaṁ bhajāmi ||35||

acintya-śaktim āha—eko’py asāv iti |

tāvat sarve vatsa-pālāḥ paśyato’jasya tat-kṣaṇāt |

vyadṛśyanta ghana-śyāmāḥ pīta-kauśeya-vāsasaḥ || [bhā.pu. 10.13.46]

ity ārabhya tair vatsa-pālādibhir evānanta-brahmāṇḍa-sāmagrī-yuta-tat-tad-adhi-puruṣāṇāṁ tenāvirbhāvanāt | jagad-aṇḍa-cayeti na cāntar na bahir yasya [bhā.pu. 10.9.13] ity ādeḥ | aṇor aṇīyān mahato mahīyān [śve.u. 3.20] ity ādi śruteḥ | yo’sau sarveṣu bhūteṣv āviśya bhūtāni vidadhāti sa vo hi svāmī bhavati [go.tā.u. 2.22] | yo’sau sarva-bhūtātmā gopālaḥ [go.tā.u. 2.94] | eko devaḥ sarva-bhūteṣu gūḍhaḥ [go.tā.u. 2.96] ity ādi tāpanībhyaḥ ||35||

yad‑bhāva‑bhāvita‑dhiyo manujās tathaiva

samprāpya rūpa‑mahimāsana‑yāna‑bhūṣāḥ |

sūktair yam eva nigama‑prathitaiḥ stuvanti

govindam ādi‑puruṣaṁ tam ahaṁ bhajāmi ||36||

atha tasya sādhaka-cayeṣv api bhakteṣu vadānyatvaṁ vadann ity eṣu kaimutyam āha yad-bhāveti | yathā samāna-guṇa-śīla-vayo-vilāsa-veśaiś cety āgama-rītyā nitya-tat-saṅgināṁ tat sāmyaṁ śrūyate tathaiva sambhāvyety arthaḥ—

vaireṇa yaṁ nṛpatayaḥ śiśupāla-pauṇḍra-

śālvādayo gati-vilāsa-vilokanādyaiḥ |

dhyāyanta ākṛta-dhiyaḥ śayanāsanādau

tat-sāmyam āpur anurakta-dhiyāṁ punaḥ kim || [bhā. 11.5.48] ity ekādaśāt ||36||

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi ||37||

tat-preyasīnāṁ tu kiṁ vaktavyam, yataḥ parama-śrīṇāṁ tāsāṁ sāhityenaiva tasya tal-loke vāsa ity āha—ānandeti | akhilānāṁ goloka-vāsināṁ anyeṣām api priya-vargānāṁ ātma-bhūtaḥ parama-preṣṭhatayātmavad avyabhicāry api tābhir eva saha nivasatīti tāsām atiśayitvaṁ darśitam | atra hetuḥ—kalābhiḥ hlādinī-śakti-vṛtti-rūpābhiḥ | atrāpi vaiśiṣṭyam āha—ānanda-cinmayo yo rasaḥ, parama-prema-maya ujjvala-nāmā, tena prati bhāvitābhiḥ | pūrvaṁ tāvat tāsāṁ tan-nāmnā rasena so’yaṁ bhāvito vāsito jātaḥ | tataś ca tena yāḥ pratibhāvitā jātāḥ, tābhiḥ saha ity arthaḥ | pratiśabdāl labhyate | yathā praty-upakṛtaḥ sa ity ukteḥ | tasya prāg-upakāritvam āyāti tadvat tatrāpi nija-rūpatayā sva-dāratvenaiva na tu prakaṭa-līlāvat para-dāratva-vyavahāreṇety arthaḥ | parama-lakṣmīṇāṁ tāsāṁ tat-para-dāratvāsambhavād asya sva-dāratva-maya-rasasya kautukāvaguṇṭhitatayā saumutkaṇṭhā poṣaṇārthaṁ prakaṭa-līlāyāṁ māyayaiva tādṛśatvaṁ vyañjitam iti bhāvaḥ | ya eva ity eva-kāreṇa yat prāpañcika-prakaṭa-līlāyāṁ tāsu para-dāratā-vyavahāreṇa nivasati so’yaṁ ya eva tad-aprakaṭa-līlāyāṁ tāsu para-dāratā vyavahāreṇa nivasati so’yaṁ ya eva tad-aprakaṭa-līlāspade goloke nija-rūpatā-vyavahāreṇa nivasatīti vyajyate | tathā ca vyākhyātaṁ gautamīya-tantre tad-aprakaṭa-nitya-līlā-śīlana-daśārṇa-vyākhyāne—aneka-janma-siddhānām ity ādau darśitam eva | goloka evety eva-kāreṇa seyaṁ līlā tu kvāpi nānyatra vidyate iti prakāśyate ||37||

**locana-rocanī (śrī-jīva, ujjvala-nīlamaṇi 3.55):** tatra pramāṇaṁ darśayati—ānanda-cinmayeti | kalābhiḥ svāṁśa-rṛūpābhiḥ śaktibhiḥ nija-rūpatayā svīyatvena na tv avatāra-līlāyām iva parakīyātvābhāsenety arthaḥ ||55||

**viśvanāthaḥ (ujjvala-nīlamaṇi 3.55):** ānandeti brahmaṇaḥ stutiḥ | śrī-kṛṣṇasya yat sac-cid-ānanda-svarūpatvaṁ tatra ye ānanda-cin-mayā ānadānubhava-mayā rasās taiḥ pratibhāvitābhis tataḥ pṛthaktvenāvirbhāvitābhiḥ—hlādinī sandhinī saṁvit tvayy ekā sarva-saṁśrayā iti vaiṣṇavāt | yad vā, ānanda-cin-mayair aprākṛtaiḥ prema-rūpair ity arthaḥ | rasaiḥ śṛṅgāraiḥ pratibhāvitābhiḥ ādau tābhir bhāvitaḥ paścāt tā api svena bhāvitā bhāva-yuktī-kṛtā iti paraspara-bhāva-niṣṭhatvaṁ prati-śabda-balādy-ākhyātam | nijasya rūpatayā tābhiḥ svarūpa-bhūtābhiḥ śaktibhir ity arthaḥ | parāsya śaktir vividhaiva śrūyate svābhāvikī jñāna-bala-kriyā ca iti śruteḥ | viṣṇu-śaktiḥ parā proktā iti hlādinī ity ādi viṣṇu-purāṇāc ca | kalābhir iti karaṇa-padaṁ śṛṅgāropayoginībhiś catuḥṣaṣṭhi-kalābhir nivasati | nirantaraṁ vihartum ity arthaḥ | akhilātma-bhūto’khaṇḍa-paramātmākāraḥ san goloke mahā-vaikuṇṭhoparitena kṛṣṇa-loke tathā prapañcāntarvarti-bhūr-lokasthe gokule’khilānāṁ sarveṣām ātma-bhūto jīvanī-bhūtaḥ | mānuṣākāra ity arthaḥ | goloka-śabdasyobhayatraiva pravṛtti-darśanāt | yad uktaṁ brahma-saṁhitāyāṁ—goloka-nāmni nija-dhāmni tale ca tasya devī-maheśa-hari-dhāma ity ādiṣu | tathā hari-vaṁśe—

gavām eva tu yo loko durāroho hi sā gatiḥ ||

sa tu lokas tvayā kṛṣṇa sīdamānaḥ kṛtātmanā |

dhṛto dhṛtimatā vīra nighnatopadravān gavām || [ha.vaṁ. 2.19.34-35] iti |

rakṣita iti śeṣaḥ | goloka-śabdasyobhaya-vācitve’pi durāroho hi sā gatiḥ ity anena gokulasyotkarṣaḥ sūcitaḥ | goloka eveti | eva-kāro vaikuṇṭhāntara-vyāvartakaḥ ||55||

premāñjana‑cchurita‑bhakti‑vilocanena

santaḥ sadaiva hṛdayeṣu vilokayanti |

yaṁ śyāmasundaram acintya‑guṇa‑svarūpaṁ

govindam ādi‑puruṣaṁ tam ahaṁ bhajāmi ||38||

yadyapi goloka eva nivasati tathāpi premāñjaneti | acintya-guṇa-svarūpam api premākhyaṁ yad añjana-cchuritavad uccaiḥ prakāśamānaṁ bhakti-rūpa-vilocanaṁ tenety arthaḥ | tena pratibimbavad dūrād apy uditaṁ hṛdaye manasy api paśyantīty arthaḥ | bhaktir atra samādhiḥ | tad uktaṁ śrī-gītāsu—ye bhajanti tu māṁ bhaktyā mayi te teṣu cāpy aham [gītā 9.29] iti ||38||

rāmādi‑mūrtiṣu kalā‑niyamena tiṣṭhan

nānāvatāram akarod bhuvaneṣu kintu |

kṛṣṇaḥ svayaṁ samabhavat paramaḥ pumān yo

govindam ādi‑puruṣaṁ tam ahaṁ bhajāmi ||39||

sa eva kadācit prapañce nijāṁśena svayam avataratīty āha rāmādīti yaḥ kṛṣṇākhyaḥ paramaḥ pumān kalā-niyamena tatra tatra niyatānām eva śaktīnāṁ prakāśena rāmādi-mūrtiṣu tiṣṭhan tat-tan-mūrtīḥ prakāśayan nānāvatāram akarot | ya eva svayaṁ samabhavad avatatāra | taṁ līlā-viśeṣeṇa govindaṁ santam ahaṁ bhajāmīty arthaḥ | tad uktaṁ śrī-daśame devaiḥ—

matsyāśva-kacchapa-nṛsiṁha-varāha-haṁsa-

rājanya-vipra-vibudheṣu kṛtāvatāraḥ |

tvaṁ pāsi nas tri-bhuvanaṁ ca yathādhuneśa

bhāraṁ bhuvo hara yadūttama vandanaṁ te || [bhā.pu. 10.2.40] iti ||39||

yasya prabhā prabhavato jagad‑aṇḍa‑koṭi‑

koṭiṣv aśeṣa‑vasudhādi vibhūti‑bhinnam |

tad brahma niṣkalam anantam aśeṣa‑bhūtaṁ

govindam ādi‑puruṣaṁ tam ahaṁ bhajāmi ||40||

tad evaṁ tasya sarvāvatāritvena pūrṇatvam uktvā svarūpeṇāpy āha yasyeti | dvayor eka-rūpatve’pi viśiṣṭatayāvirbhāvāt śrī-govindasya dharmi-rūpatvam aviśiṣṭatayāvirbhāvāt brahmaṇo dharma-rūpatvaṁ tataḥ pūrvasya maṇḍala-snānīyatvam iti bhāvaḥ | tatra viṣṇu-purāṇam api sampravadate śubhāśrayaḥ sa-cittasya sarvagasya tathātmanaḥ [vi.pu. 6.7.76] iti | vyākhyātaṁ ca śrīdhara-svāmibhiḥ—sarvagasyātmanaḥ para-brahmaṇo apy āśrayaḥ pratiṣṭhā | tad uktaṁ bhagavatā brahmaṇo hi pratiṣṭhāham [gītā 14.27] iti |

ata evaikādaśe sva-vibhūti-gaṇanāyāṁ tad api svayaṁ gaṇitam—

pṛthivī vāyur ākāśa āpo jyotir ahaṁ mahān |

vikāraḥ puruṣo’vyaktaṁ rajaḥ sattvaṁ tamaḥ param || [bhā.pu. 11.16.37] iti |

ṭīkā cātra—paraṁ brahma ca ity eṣā | śrī-matsya-devenāpy aṣṭame tathoktam—madīyaṁ mahimānaṁ ca paraṁ brahmeti śabditam [bhā.pu. 8.24.38] | ata eva śrī-yāmunācārya-caraṇair api—

yad-aṇḍāntara-gocaraṁ ca yad

daśottarāṇy āvaraṇāni yāni ca |

guṇāḥ pradhānaṁ puruṣaḥ paraṁ padaṁ

parātparaṁ brahma ca te vibhūtayaḥ || [stotra-ratnam 14] iti |

ata evāha dhruvaś caturthe—

yā nirvṛtis tanu-bhṛtāṁ tava pāda-padma-

dhyānād bhavaj-jana-kathā-śravaṇena vā syāt |

sā brahmaṇi sva-mahimany api nātha mā bhūt

kiṁ tv antakāsi-lulitāt patatāṁ vimānāt || [bhā.pu. 4.9.10]

ataevātmārāmāṇām api tad guṇenākarṣaḥ śrūyate |

ātmārāmāś ca munayo nirgranthā apy urukrame |

kurvanty ahaitukīṁ bhaktim itthambhūto guṇo hariḥ || [bhā.pu. 1.7.11] iti |

atra viśeṣa-jijñāsā cet śrī-bhāgavata-sandarbho dṛśyatām ity alam ativistareṇa || 40 ||

māyā hi yasya jagad‑aṇḍa‑śatāni sūte

traiguṇya‑tad‑viṣaya‑veda‑vitāyamānā |

sattvāvalambi‑para‑sattvaṁ viśuddha‑sattvaṁ

govindam ādi‑puruṣaṁ tam ahaṁ bhajāmi ||41||

tad evaṁ tasya svarūpa-gata-māhātmyaṁ darśayitvā jagad-gata-māhātmyaṁ darśayati dvābhyām | tatra bahiraṅga-śakti-māyācintya-kārya-gatam āha māyā hīti | māyayā hi tasya sparśo nāstīty āha sattveti | sattvasya rajas-tamo-miśrasyāśrayi yat paraṁ tad amiśraṁ śuddhaṁ sattvaṁ tasmād api viśuddhaṁ cic-chakti-vṛtti-rūpaṁ sattvaṁ yasya tam | tathoktaṁ śrī-viṣṇu-purāṇe—

sattvādayo na santīśe yatra ca prākṛtā guṇāḥ |

sa śuddhaḥ sarva-śuddhebhyaḥ pumān ādyaḥ prasīdatu ||

hlādinī sandhinī saṁvit tvayy ekā guṇa-saṁśraye |

hlāda-tāpa-karī miśrā tvayi no guṇa-varjite || [vi.pu. 1.9.44-45] iti |

viśeṣataḥ śrī-bhāgavata-sandarbhe tad idam api vivṛtam asti || 41 ||

ānanda‑cinmaya‑rasātmatayā manaḥsu

yaḥ prāṇināṁ pratiphalan smaratām upetya |

līlāyitena bhuvanāni jayaty ajasraṁ

govindam ādi‑puruṣaṁ tam ahaṁ bhajāmi ||42||

atha tan-maya-mohanatvam āha—ānandeti | ānanda-cin-mayasyojjvalākhyaḥ prema-rasaḥ | tad-ātmatayā tad-āliṅgitatayā prāṇināṁ manaḥsu pratiphalan sarva-mohana-svāṁśa-cchurita-paramāṇu-pratibimbatayā kiñcid udayann api smaratām upetyety ādi yojyam | yad uktaṁ rāsa-pañcādhyāyyāṁ—sākṣān manmatha-manmathaḥ [bhā.pu. 10.32.2] iti, cakṣuṣaś cakṣuḥ [ke.u. 1.2] itivat | tad evaṁ tat-kāraṇatve’pi smarāveśasya duṣṭatvaṁ jagad-āveśavat ||42||

goloka‑nāmni nija‑dhāmni tale ca tasya

devi maheśa‑hari‑dhāmasu teṣu teṣu |

te te prabhāva‑nicayā vihitāś ca yena

govindam ādi‑puruṣaṁ tam ahaṁ bhajāmi ||43||

tad idaṁ prapañca-gataṁ māhātmyam uktvā nija-dhāma-gata-māhātmyam āha goloketi | devī-maheśety-ādi-gaṇanaṁ vyutkrameṇa jñeyam | devy-ādīnāṁ yathottara-mūrdhārdha-prabhavatvāt tal-lokānām ūrdhvordhva-bhāvitvam iti | golokasya sarvordhva-gāmitvaṁ vyāpakatvaṁ ca vyavasthāpitam asti | bhuvi prakāśamānasya vṛndāvanasya tu tenābhedaḥ pūrvatra darśitaḥ |

sa tu lokas tvayā kṛṣṇa sīdamānaḥ kṛtātmanā |

dhṛto dhṛtimatā vīra nighantopadravān gavām || [ha.vaṁ. 62.33] iti |

ity anenābhedenaiva hi goloka eva nivasatīty eva-kāraḥ saṁghaṭate | yato bhuvi prakāśamāne’smin vṛndāvane’pi tasya nitya-vihāritvaṁ śrūyate | yathā ādi-vārāhe—

vṛndāvanaṁ dvādaśamaṁ vṛndayā parirakṣitam |

hariṇādhiṣṭhitaṁ tac ca brahma-rudrādi-sevitam ||

tatra ca viśeṣataḥ—

kṛṣṇa-krīḍā-setu-bandhaṁ mahāpātaka-nāśanam |

valabhīṁ tatra krīḍārthaṁ kṛtvā devo gadādharaḥ ||

gopakaiḥ sahitas tatra kṣaṇam ekaṁ dine dine |

tatraiva ramaṇārthaṁ hi nitya-kālaṁ sa gacchati || iti |

ata eva gautamīye śrī-nārada uvāca—

kim idaṁ dvādaśābhikhyaṁ vṛndāraṇyaṁ viśāmpate |

śrotum icchāmi bhagavan yadi yogyo’smi me vada ||

śrī-kṛṣṇa uvāca—

idaṁ vṛndāvanaṁ ramyaṁ mama dhāmaiva kevalam |

atra ye paśavaḥ pakṣi-vṛkṣā kīṭā narāmarāḥ |

ye vasanti mamādhiṣṇye mṛtā yānti mamālayam ||

atra yā gopa-kanyāś ca nivasanti mamālaye |

yoginyas tā mayā nityaṁ mama sevā-parāyaṇāḥ ||

pañca-yojanam evāsti vanaṁ me deha-rūpakam |

kālindīyaṁ suṣumnākhyā paramāmṛta-vāhinī ||

atra devāś ca bhūtāni vartante sūkṣma-rūpataḥ |

sarva-deva-mayaś cāhaṁ na tyajāmi vanaṁ kvacit ||

āvirbhāvas tirobhāvo bhaven me’tra yuge yuge |

tejo-mayam idaṁ ramyam adṛśyaṁ carma-cakṣuṣā || iti

etad-rūpam evāśritya vārāhādau te nitya-kadambādayo varṇitāḥ | tasmād adṛśyamānasyaiva vṛndāvanasya asmad-adṛśya tādṛśa-prakāśa-viśeṣa eva goloka iti labdham | yadā cāsmad-dṛśyamāne prakāśe sa-parikaraḥ śrī-kṛṣṇa āvirbhavati tadaiva tasyāvatāra ucyate | tadaiva ca rasa-viśeṣa-poṣāya saṁyoga-virahaḥ, punaḥ saṁyogādimaya-vicitra-līlā-pāradāryādi-vyavahāraś ca gamyate | yadā tu yathātra yathā vānyatra tantra-yāmala-saṁhitā-pañcarātrādiṣu tathā dig-darśanena viśeṣā jñeyāḥ | tathā ca daśame jayati jana-nivāso devakī-janma-vādaḥ [bhā.pu. 10.90.48] ity ādi | tathā ca pādme nirvāṇa-khaṇḍe śrī-bhagavad-vyāsa-vākye—

paśya tvaṁ darśayiṣyāmi svarūpaṁ veda-gopitam |

tato’paśyam ahaṁ bhūpa bālaṁ kālāmbuda-prabham ||

gopa-kanyāvṛtaṁ gopaṁ hasantaṁ gopa-bālakaiḥ || iti |

anena atra yā gopa-kanyāś ceti pūrvoktena cānālabdha-strī-dharma-vayaskatādi-bodhakena kanyā-padena tāsām anyādṛśatvaṁ nirākriyate | tathā ca gautamīye caturthādhyāye—atha vṛndāvanaṁ dhyāyet ity ārabhya tad-dhyānaṁ—

svargād iva paribhraṣṭa kanyakā-śata-maṇḍitam |

gopa-vatsa-gaṇākīrṇaṁ vṛkṣa-ṣaṇḍaiś ca maṇḍitam ||

gopa-kanyā-sahasrais tu padma-patrāyatekṣaṇaiḥ |

arcitaṁ bhāva-kusumais trailokyaika-guruṁ param || ity ādi |

tad-darśanādikārī ca darśitas tatraiva sad-ācāra-prasaṅge—

ahar-niśaṁ japen mantraṁ mantrī niyata-mānasaḥ |

sa paśyati na sandeho gopa-veśa-dharaṁ harim || iti |

ata eva tāpanyāṁ brahma-vākyam—tad u hovāca brahmaṇo’sāv anavarataṁ me dhyātaḥ stutaḥ | parārdhānte so’budhyata | gopaveśo me puruṣaḥ purastād āvirbabhūva || iti tasmât kṣīroda-śāyy ādy-avatāratayā tasya yat kathanaṁ tat tu tad-aṁśānāṁ tatra praveśāpekṣayā | alam ativistareṇa śrī-kṛṣṇa-sandarbhe darśita-careṇa ||43||

sṛṣṭi‑sthiti‑pralaya‑sādhana‑śaktir ekā

chāyeva yasya bhuvanāni bibharti durgā |

icchānurūpam api yasya ca ceṣṭate sā

govindam ādi‑puruṣaṁ tam ahaṁ bhajāmi ||44||

atha prastutam anusarāmaḥ | pūrvaṁ devī-maheśa-hari-dhāmnām uparicara-dhāmatvaṁ tasya caritaṁ, samprati tu tat-tad-āśrayatvād eva yogyam iti darśayati sṛṣṭīti pañcabhiḥ | yathoktaṁ śrutibhiḥ—tvam akaraṇaḥ svarāḍ akhila-kāraka-śakti-dharas tava balim udvahanti samadantyajayā nimiṣā iti ||44||

kṣīraṁ yathā dadhi vikāra‑viśeṣa‑yogāt

sañjāyate na hi tataḥ pṛthag asti hetoḥ |

yaḥ śambhutām api tathā samupaiti kāryād

govindam ādi‑puruṣaṁ tam ahaṁ bhajāmi ||45||

atha krama-prāptaṁ maheśaṁ nirūpayati kṣīram iti | kārya-kāraṇa-bhāva-mātrāṁśe dṛṣṭānto’yaṁ dārṣṭāntika-kāraṇasya nirvikāratvāt cintāmaṇy-ādivad acintya-śaktyaiva tad-ādi-kāryatayāpi sthitatvāt | śrutiś ca eko nārāyaṇa evāgra āsīt, na brahmā na ca śaṅkaraḥ, sa munir bhūtvā samacintayat | tata evaite vyajāyanta viśvo hiraṇyagarbho’gnir varuṇa-rudrendrāḥ iti | tathā sa brahmaṇā sṛjati rudreṇa nāśayati | so’nutpatti-laya eva hariḥ | kāraṇa-rūpaḥ paraḥ paramānandaḥ | iti |

śambhor api kāryatvaṁ guṇa-saṁvalanāt | yathoktaṁ śrī-daśame—

harir hi nirguṇaḥ sākṣāt puruṣaḥ prakṛteḥ paraḥ

sa sarva-dṛg upadraṣṭā taṁ bhajan nirguṇo bhavet || [bhā.pu. 10.88.5] iti |

etad evoktaṁ—vikāra-viśeṣa-yogād iti | kutracid abhedoktir yā dṛśyate tām api samādadhāti tato hetoḥ pṛthaktvaṁ nāstīti | yathoktam ṛg-veda-śirasi—atha nityo deva eko nārāyaṇaḥ | brahmā nārāyaṇaḥ | śivaś ca nārāyaṇaḥ | śakraś ca nārāyaṇaḥ | dvādaśādityāś ca nārāyaṇaḥ | vāsavo nārāyaṇaḥ | aśvinī nārāyaṇaḥ | sarve ṛṣayo nārāyaṇaḥ | kālaś ca nārāyaṇaḥ | diśaś ca nārāyaṇaḥ | adhaś ca nārāyaṇaḥ | ūrdhvaś ca nārāyaṇaḥ | antar bahiś ca nārāyaṇaḥ | nārāyaṇa evedaṁ sarvaṁ jātaṁ jagatyāṁ jagad ity ādi | dvitīye brahmaṇā tv evam uktaṁ—

sṛjāmi tan-niyukto’haṁ haro harati tad-vaśaḥ |

viśvaṁ puruṣa-rūpeṇa paripāti tri-śakti-dhṛk || [bhā.pu. 2.6.33] iti ||45||

dīpārcir eva hi daśāntaram abhyupetya

dīpāyate vivṛta‑hetu‑samāna‑dharmā |

yas tādṛg eva hi ca viṣṇutayā vibhāti

govindam ādi‑puruṣaṁ tam ahaṁ bhajāmi ||46||

atha krama-prāptaṁ hari-svarūpam ekaṁ nirūpayan guṇāvatāra-maheśa-prasaṅgād guṇāvatāraṁ viṣṇuṁ nirūpayati dīpārcir iti | tādṛktve hetuḥ | vivṛta-hetu-samāna-dharmeti | yadyapi śrī-govindāṁśāṁśaḥ kāraṇārṇava-śāyī tasya garbhodaka-śāyī tasya cāvatāro’yaṁ viṣṇur iti labhyate tathāpi mahā-dīpāt krama-paramparayātisūkṣma-nirmala-dīpasyoditasya jyoti-rūpatvāṁśe yathā tena saha sāmyaṁ tathā govindena viṣṇur gamyate | śambhos tu tamo’dhiṣṭhānatvāt kajjvala-maya-sūkṣma-dīpa-śikhā-sthānīyasya na tathā sāmyam iti bodhanāya tad ittham ucyate | mahā-viṣṇor api kalā-viśeṣatvena darśayiṣyamāṇatvāt ||46||

yaḥ kāraṇārṇava‑jale bhajati sma yoga‑

nidrām ananta‑jagad‑aṇḍa‑sa‑roma‑kūpaḥ |

ādhāra‑śaktim avalambya parāṁ sva‑mūrtiṁ

govindam ādi‑puruṣaṁ tam ahaṁ bhajāmi ||47||

atha kāraṇārṇava-śāyinaṁ nirūpayati | ananta-jagad-aṇḍaiḥ saha roma-kūpā yasya saḥ | saha-śabdasya pūrva-nipātābhāva ārṣaḥ | ādhāra-śakti-mayīṁ parāṁ sva-mūrtiṁ, śeṣākhyām ||47||

yasyaika‑niḥśvasita‑kālam athāvalambya

jīvanti loma‑vilajā jagad‑aṇḍa‑nāthāḥ |

viṣṇur mahān sa iha yasya kalā‑viśeṣo

govindam ādi‑puruṣaṁ tam ahaṁ bhajāmi ||48||

tatra sarva-brahmāṇḍa-pālako yas tavāvatāratayā mahā-brahmādi-sahacaratvena tad-atibhinnatvena ca mahā-viṣṇur darśitaḥ | atra ca tam apy evaṁ tat-salakṣaṇatayā varṇayati | tat-taj-jagad-aṇḍa-nāthā viṣṇv-ādayo jīvanti tat-tad-adhikāritayā jagati prakaṭaṁ tiṣṭhanti ||48||

**durgama-saṅgamanī (2.1.250) :** yasyaika-niḥśvasita-kālam ity atra ca govinda-śabdena ca tatra śrī-vrajendra-nandana evocyate | surabhīr abhipālayanatam [bra.saṁ. 5.29] ity ādinā veṇuṁ kvaṇantam [bra.saṁ. 5.30] ity ādinā ca pūrvaṁ tasyaiva varṇanāt | tatas tan mahā-mādhuryam api sūcitam | na cāyaṁ śrī-nanda-nandanād anya eva mantavyaḥ | gautamīye daśārṇaṣṭādaśārṇayor vyākhyāyām—

aneka-janma-siddhānāṁ gopīnāṁ patir eva vā |

nanda-nandana ity uktas trailokyānanda-vardhanaḥ ||

iti bahuṣv artheṣv apy asyaivārthasya paryavasāyitvāt | sakala-loka-maṅgalo nanda-gopa-tanayo devatā iti ṛṣy-ādi-smaraṇāc ca ||48||

bhāsvān yathāśma‑śakaleṣu nijeṣu tejaḥ

svīyam kiyat prakaṭayaty api tadvad atra |

brahmā ya eṣa jagad‑aṇḍa‑vidhāna‑kartā

govindam ādi‑puruṣaṁ tam ahaṁ bhajāmi ||49||

tad evaṁ devy-ādīnāṁ tad-āśrayakatvaṁ darśayitvā prasaṅga-saṅgatyā brahmaṇaś ca darśayann atīva-bhinnatayā jīvatvam eva spaṣṭayati bhāsvān iti | bhāsvān sūryo, yathā nijeṣu nitya-svīyatvena vikhyāteṣv aśma-sakaleṣu sūrya-kāntākhyeṣu svīyaṁ kiñcit tejaḥ prakaṭayati | api-śabdāt tena tad-upādhikāṁśena dāhādi-kāryaṁ svayam eva karoti | tathā ya eva jīva-viśeṣa-kiñcit-tejaḥ prakaṭayati | tena tad-upādhikāṁśena svayam eva brahmā san jagad-aṇḍe brahmāṇḍe vidhāna-kartā vyaṣṭi-sṛṣṭi-kartā bhavatīty arthaḥ | yad vā mahā-brahmaivāyaṁ varṇyate | tad-upalakṣito mahā-śivaś ca jñeyaḥ | tataś ca jagad-aṇḍānāṁ vidhāna-kartṛtvaṁ ca yuktam eva | yadyapi durgākhyā māyā kāraṇārṇava-śāyina eva karmakarī | yadyapi ca brahma-viṣṇv-ādyā garbhodaka-śāyina evāvatārās tathāpi tasya sarvāśrayatayā te’pi tad-āśritatayā gaṇitāḥ | evam uttaratrāpi ||49||

yat‑pāda‑pallava‑yugaṁ vinidhāya kumbha‑

dvandve praṇāma‑samaye sa gaṇādhirājaḥ |

vighnān vihantum alam asya jagat‑trayasya

govindam ādi‑puruṣaṁ tam ahaṁ bhajāmi ||50||

atha sarve sarva-vighna-nivāraṇārthaṁ prathamaṁ gaṇapatiṁ stuvantīti tasyaiva stuti-yogyatety āśaṅkayā pratyācaṣṭe yat-pādeti | kaimutyena tad evaṁ dṛḍhīkṛtaṁ śrī-kapila-devena—yat-pāda-niḥsṛta-sarit-pravarodakena tīrthena mūrdhny adhikṛtena śivaḥ śivo’bhūt [bhā.pu. 3.28.22] iti ||50||

agnir mahi gaganam ambu marud diśaś ca

kālas tathātma‑manasīti jagat‑trayāṇi |

yasmād bhavanti vibhavanti viśanti yaṁ ca

govindam ādi‑puruṣaṁ tam ahaṁ bhajāmi ||51||

tac ca yuktam ity āha agnir mahīti | sarvaṁ spaṣṭam ||51||

yac‑cakṣur eṣa savitā sakala‑grahāṇāṁ

rājā samasta‑sura‑mūrtir aśeṣa‑tejāḥ |

yasyājñayā bhramati sambhṛta‑kāla‑cakro

govindam ādi‑puruṣaṁ tam ahaṁ bhajāmi ||52||

kecit sa-vitāraṁ sarveśvaraṁ vadanti yathāha yac-cakṣur iti ya eva cakṣuḥ prakāśako yasya saḥ |

yad āditya-gataṁ tejo jagad bhāsayate’khilam |

yac candramasi yac cāgnau tat tejo viddhi māmakam || iti gītābhyaḥ |

bhīṣāsmād vātaḥ pavate bhīṣodeti sūryaḥ || ity ādi śruteḥ | virāḍ-rūpasyaiva savitṛ-cakṣuṣṭvāc ca ||52||

dharmo’tha pāpa‑nicayaḥ śrutayas tapāṁsi

brahmādi‑kīṭa‑patagāvadhayaś ca jīvāḥ |

yad‑datta‑mātra‑vibhava‑prakaṭa‑prabhāvā

govindam ādi‑puruṣaṁ tam ahaṁ bhajāmi ||53||

kiṁ bahunā, dharma iti | ahaṁ sarvasya prabhavo mattaḥ sarvaṁ pravartate [gītā 10.8] iti śrī-gītābhyaḥ || 53 ||

yas tv indragopam athavendram aho sva‑karma‑

bandhānurūpa‑phala‑bhājanam ātanoti |

karmāṇi nirdahati kintu ca bhakti‑bhājāṁ

govindam ādi‑puruṣaṁ tam ahaṁ bhajāmi ||54||

ata eva sarveśvaras tu parjanyavad draṣṭavya iti nyāyena karmānurūpa-phala-dātṛtvena sāmye’pi bhakte tu pakṣapāta-viśeṣaṁ karotīty āha yas tv indreti |

samo’haṁ sarva-bhūteṣu na me dveṣo’sti na priyaḥ |

ye bhajanti tu māṁ bhaktyā mayi te teṣu cāpy aham || [gītā 9.29] iti |

ananyāś cintayanto māṁ ye janāḥ paryupāsate |

teṣāṁ nityābhiyuktānāṁ yoga-kṣemaṁ vahāmy aham || [gītā 9.22] iti ca śrī-gītābhyaḥ ||54||

yaṁ krodha‑kāma‑sahaja‑praṇayādi‑bhīti‑

vātsalya‑moha‑guru‑gaurava‑sevya‑bhāvaiḥ |

sañcintya tasya sadṛśīṁ tanum āpur ete

govindam ādi‑puruṣaṁ tam ahaṁ bhajāmi ||55||

ya eva ca vairibhyo’py anya-durlabha-phalaṁ dadāti kim uta sva-viṣayaka-kāmādinā niṣkāma-śreṣṭhebhyaḥ | tataḥ ko vānyo bhajanīya iti bhajāmīty anta-prakaraṇam upasaṁharati yaṁ krodheti | sahaja-praṇayaṁ sakhyam | vātsalya-pitrādy-ucita-bhāvaḥ | mohaḥ sarva-vismaraṇa-maya-bhāvaḥ para-brahmatayāsphūrtiḥ | guru-gauravaṁ svasmin pitṛtvādi-bhāvanāmayam | sevyo’yaṁ memeti bhāvanā dāsyam ity arthaḥ | tasya sadṛśīṁ krodhāveśino’prākṛta-mātrāṁśena, tu tat tad bhāvanā yogya-rūpa-guṇāṁśa-lābha-tāratamyena tulyam ity arthaḥ | adṛṣṭānyatamaṁ loke śīlaudārya-guṇaiḥ samam [bhā.pu. 10.3.41] iti śrī-vāsudeva-vākyasya | jagad-vyāpāra-varjam [ve.sū. 4.4.17] iti brahma-sūtrasya, prayojyamāne mayi tāṁ śuddhāṁ bhāgavatīṁ tanum [bhā.pu. 1.6.28] iti śrī-nārada-vākyasya ca dṛṣṭyā sarvathā tat-sadṛśatve virodhāt | vaireṇa yaṁ nṛpatayaḥ [bhā.pu. 11.5.48] ity ādāv anurakta-dhiyām punaḥ kim ity anurakta-dhīṣu suṣṭhv iti | anena goloka-stha-prapañcāvatīrṇayor ekatvam eva darśitam | tad uktaṁ—nandādayas tu taṁ dṛṣṭvā [bhā.pu. 10.28.17] ity ādi || 55 ||

śriyaḥ kāntāḥ kāntaḥ parama‑puruṣaḥ kalpa‑taravo

drumā bhūmiś cintāmaṇi‑gaṇa‑mayi toyam amṛtam |

kathā gānaṁ nāṭyaṁ gamanam api vaṁśī priya‑sakhi

cid‑ānandaṁ jyotiḥ param api tad āsvādyam api ca ||

sa yatra kṣīrābdhiḥ sravati surabhībhyaś ca su‑mahān

nimeṣārdhākhyo vā vrajati na hi yatrāpi samayaḥ |

bhaje śvetadvīpaṁ tam aham iha golokam iti yaṁ

vidantas te santaḥ kṣiti‑virala‑cārāḥ katipaye ||56||

tad evaṁ nijeṣṭa-devaṁ bhajanīyatvena stutvā tena viśiṣṭaṁ tal lokaṁ tathā stauti śriyaḥ kāntā iti yugmakena | śriyaḥ śrī-vraja-sundarī rūpās tāsām eva mantre dhyāne ca sarvatra prasiddheḥ | tāsām anantānām apy eka eva kānta iti parama-nārāyaṇādibhyo’pi tasya tat-tal-lokebhyo’pi tadīya-lokasya cāsya māhātmyaṁ darśitam  | kalpa-taravo drumā iti teṣāṁ sarveṣām eva sarva-pradatvāt tathaiva prathitam |

bhūmir ity ādikaṁ ca tadvad bhūmir api sarva-spṛhāṁ dadāti kim uta kaustubhādi | toyam apy amṛtam iva svādu kim utāmṛtam ity ādi | vaṁśī priya-sakhīva sarvataḥ śrī-kṛṣṇasya sukha-sthiti-śrāvakatvena jñeyam | cid-ānanda-lakṣaṇaṁ vastv eva jyotiś candra-sūryādi-rūpam | samānodita-candrārkam iti vṛndāvana-viśeṣaṇaṁ gautamīya-tantra-dvaye | tac ca nitya-pūrṇa-candratvāt tathā tad eva param api tat tat prakāśyam apīty arthaḥ |

tathā tad eva teṣām āsvādyaṁ bhogyam api ca cic-chaktimayatvād iti bhāvaḥ | darśayāmāsa lokaṁ svaṁ gopānāṁ tamasaḥ param [bhā.pu. 10.28.14] iti śrī-daśamāt | hayaśīrṣa-pañcarātre ca vaikuṇṭhastha-tattva-nirūpaṇe--

dravya-tattvaṁ śṛṇu brahman pravakṣyāmi samāsataḥ |

sarva-bhoga-pradā yatra pādapāḥ kalpa-pādapāḥ ||

gandha-rūpaṁ svādu-rūpaṁ dravyaṁ puṣpādikaṁ ca yat |

heyāṁśānām abhāvāc ca rasa-rūpaṁ bhavec ca tat ||

tvag-bījaṁ caiva heyāṁśaṁ kaṭhināṁśaṁ ca yad bhavet |

sarvaṁ tad bhautikaṁ viddhi nahi bhūtamayaṁ hi tat |

rasavad bhautikaṁ dravyam atra syād rasa-rūpakam || iti |

surabhībhyaś ca saratīti tvadīya-vaṁśī-dhvany-ādy-āveśād iti bhāvaḥ | vrajati nahīti tad-āveśena te tad-vāsinaḥ kālam api na jānantīti bhāvaḥ | kāla-doṣās tatra na santīti vā  | na ca kālaḥ vikramaḥ [bhā.pu. 2.9.10] iti dvitīyāt | ata eva śvetaṁ śuddhaṁ dvīpaṁ anyāsaṅga-rahitam | yathā—sarasi padmaṁ tiṣṭhati tathā-bhūmyāṁ hi tiṣṭhati [go.tā.u. 2.27] iti tāpanībhyaḥ | kṣitīti | tad uktaṁ yaṁ na vidmo vayaṁ sarve pṛcchanto’pi pitāmaham [ha.vaṁ. 62.29] iti || 56 ||

**sanātanaḥ (hari-bhakti-vilāsa 5.143):** kṣīra-sindhuḥ śrī-mathurā | śvetadvīpaś ca śrī-vṛndāvanam iti śrī-brahma-saṁhitā-vacanena sādhayati—sa yatreti | taṁ śvetadvīpaṁ bhaje āśraye, yaṁ śvetadvīpaṁ golokaṁ vaikuṇṭha-lokopari sthitaṁ gavāṁ lokam iti vidantaḥ, te anirvacanīyāḥ katipaye alpa eva bhavanti, na tu bahavaḥ | ataḥ kṣiti-virala-cārāḥ, parama-durlabhā ity arthaḥ | yad vā, parama-gopya-prakāśa-śaṅkayā prema-viśeṣodayāpādita-sarva-saṅga-parityāgena vā lokeṣu nibhṛtaṁ carantīty arthaḥ |

nanu śāka-dvīpe kṣīra-sindau vartamānaṁ prapañcāntargataṁ prasiddhaṁ śvetadvīpaṁ nitya-paramānanda-rasātmakānanta-kṣīra-sāgarākīrṇa-prapañcātīta-golokam iti kathaṁ te jñātum arhanti ? paraspara-virodhenaikyāsambhavāt | satyaṁ, so’pi tādṛśa eveti viśesaṇa-dvayena sādhayati | sa anirvacanīya ity aprākṛtatvaṁ paramānanda-rasa-mayatvādikaṁ ca sūcitam | surabhībhyaḥ kāma-dhenubhyaḥ, prasaratīti vartamāna-nirdeśādinā nityatvaṁ ca darśitam | kiṁ ca, sumahān vatsarāvṛttyā parārdhākhyo vā nimeṣārdhākhyo’tyanta-sūkṣmo vā samayaḥ kālo’pi na yatra vrajati, yatratyān na prāpnotīty arthaḥ | śrī-mathurāyāś ca tādṛśatvāt śrī-mathuraiva śrī-goloka iti śrī-bhāgavatāmṛtottara-khaṇḍe goloka-māhātmye vistareṇoktam evāsti | evaṁ golokasya śvetadvīpena sahābhedāt kṣīra-sindhu-śvetadvīpa-nyāso’pi na viruddha iti bhāvaḥ |

yad vā, gavāṁ loko nivāsa-sthānaṁ gokulam iti prasiddhā śrī-vṛndāvanādi-śrī-nanda-vraja-bhūmiḥ | yaṁ golokaṁ śvetadvīpam iti vidantaḥ, taṁ golokaṁ bhaje ity anvayaḥ | evaṁ śrī-golokasya māhātmya-viśeṣa-sampattyā durānvayo’pi soḍhavyaḥ |

nanu śvetadvīpe kṣīra-samudro nityaṁ vartate, bhagavad-eka-niṣṭhānāṁ śveta-mahā-puruṣāṇāṁ nivāsena kāla-bhayaṁ ca nāstīty āśaṅkya golokasyāpy asya tādṛśatvaṁ viśeṣaṇābhyām āha—yatra yasmin goloke sa ity anena surabhībhyaḥ saratīty ādinā ca śvetadvīpato’py asya viśeṣa uktaḥ | anyat samānam | evaṁ śrī-vṛndāvanādi-vraja-bhūmer mathurāntargatatvena śrī-mathurā kṣīra-sindhus tad-vraja-bhūmi-pradhānaṁ ca śrī-govardhanādi-vyāpi vṛndāvanaṁ śvetadvīpa iti siddham |

yad vā, āryāvartāntarvarti śrī-vṛndāvanam evedaṁ śvetadvīpaḥ | taṁ ca paramordhvatara-golokam iti vidanta iti yathā-kramam evānvayaḥ | vṛndāvanasya śvetadvīpatve hetuḥ—sa yatreti | anyat pūrvavad eva | evaṁ santatānanta-śrī-nanda-gopa-rāja-vraja-kāma-dhenu-yūtha-nivāsato’nukṣaṇa-kṣīra-dhārā-parikṣaraṇena dhavalitatvāt śrī-kālindī-veṣṭitatvena maṇḍalākāratayā dvīpavvad dṛśyamānatvāc ca, tathā sarvathā viśuddhānāṁ lokānāṁ śrī-nandādīnām āśrayatvāc ca tathā tad-deśādhikāriṇaḥ śveta-varṇasya nivāsatvād api śrī-vṛndāvanam eva śvetadvīpa iti yuktam eva | anyathā śāka-dvīpe nityaṁ kṣīra-samudra-siddheḥ śvetadvīpe surabhībhyaḥ saratīty ukter aghatanād iti dik | tasya golokatvena vedane’py eṣa eva hetur unneyaḥ, golokasya tasya tathā-bhūtatvāt | evaṁ prapañcāntarvarti śrī-mathurā-maṇḍalastha-śvetadvīpākhya-śrī-vṛndāvanam idaṁ prapañcātīta-vaikuṇṭhopari-sthita-golokam iti ye vidanti, te kṣiti-virala-cārā iti pūrvavad evārthaḥ | evaṁ śrī-vṛndāvanaṁ śvetadvīpa eva, tat-pradhānaka-vraja-bhūmimayatvāt śrī-mathurā kṣīra-sindhur iti siddham ||56||

athovāca mahā‑viṣṇur bhagavantaṁ prajāpatim |

brahman mahattva‑vijñāne prajā‑sarge ca cen matiḥ |

pañca‑ślokīm imāṁ vidyāṁ vatsa dattāṁ nibodha me ||57||

tad evaṁ tasya stutim uktvā śrī-bhagavat-prasāda-lābham āha—atheti | sarvaṁ spaṣṭam || 57 ||

prabuddhe jñāna‑bhaktibhyām ātmany ānanda‑cin‑mayī |

udety anuttamā bhaktir bhagavat‑prema‑lakṣaṇā ||58||

tatra prasāda-rūpāṁ pañca-ślokīm āha prabuddha iti | jñāna-vijñāna-sampanno bhaja māṁ bhakti-bhāvitaḥ || [bhā.pu. 11.19.5] ity ekādaśāt || 58 ||

pramāṇais tat‑sad‑ācārais tad‑abhyāsair nirantaram |

bodhayan ātmanātmānaṁ bhaktim apy uttamāṁ labhet ||59||

prema-lakṣaṇa-bhakteḥ sādhana-jñāna-rūpayoḥ bhaktyoḥ prāpty-upāyam āha pramāṇair iti | pramāṇair bhagavac-chāstrais tat-sadācārais tadīyā ye santas teṣām ācārair anusṭānais tad-abhyāsais teṣām eva paunaḥpuṇyena bāhulyenātmanā ātmānaṁ bodhayati svayam eva svaṁ bhagavad-āśritaḥ śuddha-jīva-rūpam anubhavati, tato’py uttamāṁ śuddhāṁ bhaktiṁ labhata iti | tathā ca śruti-stave—

sva-kṛta-pureṣv amīṣv abahir-antara-saṁvaraṇaṁ

tava puruṣaṁ vadanty akhila-śakti-dhṛto’ṁśa-kṛtam |

iti nṛ-gatiṁ vivicya kavayo nigamāvapanaṁ

bhavata upāsate’ṅghrim abhavaṁ bhuvi viśvasitāḥ || [bhā.pu. 10.87.20] iti ||59||

yasyāḥ śreyas‑karaṁ nāsti yayā nirvṛtim āpnuyāt |

yā sādhayati mām eva bhaktiṁ tām eva sādhayet ||60||

dharmān anyān parityajya mām ekaṁ bhaja viśvasan |

yādṛśī yādṛśī śraddhā siddhir bhavati tādṛśī ||

kurvan nirantaraṁ karma loko’yam anuvartate |

tenaiva karmaṇā dhyāyan māṁ parāṁ bhaktim icchati ||61||

punaḥ śuddhām eva sādhana-bhaktiṁ draḍhayann akāmair api tām eva kuryād ity āha—dharmān anyān iti | tad uktaṁ—

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param || [bhā.pu. 2.3.10] iti ||61||

ahaṁ hi viśvasya carācarasya

bījaṁ pradhānaṁ prakṛtiḥ pumāṁś ca |

mayāhitaṁ teja idaṁ bibharṣi

vidhe vidhehi tvam atho jaganti ||62||

tasmāt tava sisṛkṣāpi phaliṣyatīti sa-yuktikam āha—ahaṁ hīti | pradhānaṁ śreṣṭhaṁ bījaṁ, pūrṇa-bhagavad-rūpaṁ prakṛtir avyaktaṁ, pumān tad-draṣṭā, kiṁ bahunā tvam api mayāhitaṁ arpitaṁ teja idaṁ bibharṣi, tasmāt tena mat-tejasā jaganti sarvāṇi sthāvara-jaṅgamāni he vidhe hi kurv iti ||62||

iti śrī-brahma-saṁhitāyāṁ mūla-sūtrākhyasya pañcamādhyāyasya śrīla-śrīpāda-śrī-jīva-gosvāmi-kṛtā dig-darśanī nāmnī ṭīkā samāptā ||